HILANG MAJORITI, MUHYIDDIN HARUS SEGERA MENGADAP AGONG

Apabila Ahli Parlimen Machang, Ahmad Jazlan tidak lagi menyokong Muhyiddin Yassin dan Kerajaan Perikatan Nasional (PN) bermakna ketika ini jumlah ahli Dewan Rakyat yang menyokong Perdana Menteri Muhyiddin dan Kerajaan PN hanya ada 110 orang sahaja.
2. Dalam keadaan ini Perdana Menteri Muhyiddin hilang majoriti di Dewan Rakyat dan Kerajaan PN tumbang.
3. Berdasarkan Perkara 46 Perlembagaan Persekutuan, Ahli Dewan Rakyat ada 222 orang yang dipilih melalui pilihanraya. Dua orang Ahli Parlimen telah meninggal dunia iaitu Ahli Parlimen Batu Sapi di Sabah dan Ahli Parlimen Gerik di Perak. Ini menjadikan jumlah ahli Dewan Rakyat bagi penggal parlimen ke-14 tinggal 220 orang.Jumlah sokongan 110 sahaja yang dimiliki oleh Ahli Parlimen Pagoh itu sekarang, menjadikan Perdana Menteri Muhyiddin Yassin dan Kerajaan PN pimpinannya tidak ada majoriti di Dewan Rakyat.
4. Yang di-Pertuan Agong melantik Muhyiddin Yassin pada 1hb Mac 2020 sebagai Perdana Menteri berdasarkan Perkara 43(2)(a) Perlembagaan Persekutuan iaitu bahawa pada hemat Baginda Ahli Parlimen Pagoh itu mungkin mendapat kepercayaan majoriti ahli Dewan Rakyat.
5. Sepanjang 10 bulan Muhyiddin menjadi Perdana Menteri Kerajaan PN, beliau telah mengelak dan menafikan pembentangan usul tidak percaya terhadapnya sebagai Perdana Menteri di Parlimen. Malah usul percaya terhadap beliau sebagai Perdana Menteri yang dibawa oleh ahli parlimen kerajaan juga tidak diberi peluang dibentangkan.
6. Perkara yang paling hampir yang boleh ditafsirkan sebagai undi percaya kepada Muhyiddin sebagai Perdana Menteri ialah melalui pengundian semasa pembentangan Belanjawan Tahun 2021 di Dewan Rakyat. Undi yang paling tinggi dicapai oleh Kerajaan PN yang menyokong Belanjawan tersebut diperolehi pada 15hb, Disember 2020 semasa pengundian belah bagi bacaan ketiga Belanjawaan 2021 tersebut. Kerajaan PN mendapat 111 undi manakala pembangkang mendapat 108 undi. 111 undi yang diperolehi oleh Kerajaan PN ketika itu adalah termasuk sokongan dari Ahli Parlimen Machang, Ahmad Jazlan.
7. Kini Ahli Parlimen Machang itu telah menarik balik sokongan terhadap Muhyiddin dan juga Kerajaan PN. Dalam keadaan ini, elok kita merujuk kepada Perlembagaan Persekutuan sekali lagi. Perkara 43(4) Perlembagaan Persekutuan menyatakan seperti berikut:
“Jika Perdana Menteri tidak lagi mendapat kepercayaan majoriti ahli Dewan Rakyat, maka Perdana Menteri hendaklah meletakkan jawatan Jemaah Menteri melainkan jika atas permintaannya Parlimen dibubarkan oleh Yang di-Pertuan Agong.”
8. Peruntukan Perlembagaan Persekutuan ini adalah jelas. Maka saya selaku salah seorang ahli Dewan Rakyat menyeru kepada Perdana Menteri Tan Sri Muhyiddin Yassin supaya mematuhi peruntukan undang-undang tubuh negara kita ini, Perlembagaan Persekutuan, iaitu dengan segera mendapatkan perkenan untuk menghadap Yang di-Pertuan Agong, dengan seberapa segera. Yang Berhormat Ahli Parlimen Pagoh semasa mengangkat sumpah sebagai Perdana Menteri Malaysia telah berikrar akan mempertahankan Perlembagaan Persekutuan. Inilah masanya untuk membuktikan ikrar dan sumpah jawatan tersebut.
Hassan Abdul Karim
Ahli Parlimen Pasir Gudang
Bertarikh Ahad 10 Januari 2021.

4.5

4

votes
Article Rating
Kongsikan artikel ini


PN KERAJAAN YANG GAGAL, MEMANG WAJAR DIJATUHKAN

Wajarkah Muhyiddin Yassin dan kerajaan PN dijatuhkan pada waktu ini?
Barangkali ini merupakan persoalan yang banyak berlegar di fikiran kita di mana di ketika Covid19 melanda semula, gerakan mahu menjatuhkan kerajaan pun dilihat sama aktifnya.
Dengan Tengku Razaleigh Hamzah sebelum ini mengumumkan menolak kedudukan Muhyiddin sebagai Perdana Menteri yang sah dan semalam pula, Ahli Parlimen Machang, Ahmad Jazlan Yaakob menarik sokongannya, realitinya Perdana Menteri sudah pun hilang majoriti.
Ditolak dua Ahli Parlimen yang telah meninggal dunia dan menunggu sehingga PRK yang diisytihar darurat diadakan di Batu Sapi dan Grik, perkembangan terbaru ini menunjukkan Muhyiddin hanya mempunyai 110 sokongan daripada 220 Ahli Parlimen keseluruhannya.
110 daripada 220 bererti tiada lagi majoriti, lebih tepatnya kedudukan yang seri atau tergantung.
Walaupun ada yang mendakwa Muhyiddin masih ada majoriti melalui 110 sokongan itu kerana blok pembangkang berpecah, tetapi mereka tidak sependapat hanya dalam soal untuk melantik Anwar Ibrahim sebagai Perdana Menteri saja.
Sebaliknya, dalam soal menolak dan ingin menjatuhkan Muhyiddin, blok pembangkang adalah sepakat.
Begitu pun, selain Ku Li dan Ahmad Jazlan sah tidak lagi menyokong Muhyiddin, ketidaklayakan beliau duduk sebagai Perdana Menteri akan lebih mudah difahami jika ada dua atau tiga lagi Ahli Parlimen BN berbuat demikian dalam waktu terdekat ini.
Jika mereka ingin berbuat demikian, sebaiknya ia mesti dilakukan pada hari ini atau esok iaitu sebelum Muhyiddin menyampaikan perutusan khas pada petang atau malam Isnin untuk mengumumkan langkah-langkah terbaru kerajaan mengawal penularan Covid19.
Ada khabar mengatakan PKP di beberapa negeri atau larangan rentas daerah serta negeri akan dikuatkuasakan semula dalam pengumuman Perdana Menteri esok nanti.
Beserta jangkaan Kementerian Kesihatan bahawa kes Covid19 boleh menjangkau sehingga 8,000 kes sehari menjelang Mei, jika PKP atau larangan rentas negeri dilaksanakan, bermakna Perhimpunan Agung UMNO yang dijadual pada 31 Januari untuk mengesahkan usul putus hubungan UMNO dengan Bersatu dan seterusnya keluar daripada kerajaan PN, dengan sendirinya tidak dapat lagi dilakukan.
Jika Perhimpunan Agung tertangguh, bererti juga kekallah lagi Muhyiddin sebagai Perdana Menteri.
Kekal lagi beliau sebagai Perdana Menteri, terus terancamlah masa depan UMNO dengan pembulian barangkali tambah dipertingkatkan lagi.
Tidak mustahil selepas itu UMNO tidak mampu lagi menyelamatkan dirinya daripada terus dimangsa dan ditelan oleh Bersatu.
Maka itu, tindakan menjatuhkan Muhyiddin dan kerajaan PN mesti dilaksanakan dengan secepat mungkin demi masa depan UMNO itu sendiri.
Selepas Isnin nanti, segala-galanya sudah terlambat.
UMNO jangan rasa bersalah untuk menjatuhkan Muhyiddin dan kerajaan di tengah-tengah Covid19 sedang melanda ini kerana Muhyiddin sendiri menjadi Perdana Menteri melalui Langkah Sheraton ketika Covid19 ketika itu belum lagi reda.
Sebaik saja beliau menjadi Perdana Menteri, kes Covid terus meningkat sehingga PKP dilaksanakan di seluruh negara.
Lebih daripada itu, ketika Musa Aman menggerakkan usaha merampas Sabah susulan kes mahkamahnya digugurkan secara tiba-tiba sehingga akhirnya memaksa PRN diadakan, ia juga digerakkan ketika Covid19 masih melanda.
Jadi, jika Muhyiddin sendiri menggerakkan pengkhianatan untuk menjadi Perdana Menteri ketika Covid19 dan kemudian melorong serta merestui tindakan Musa Aman mahu menjatuhkan Shafie Apdal juga ketika Covid19, apa masalahnya beliau pula dijatuhkan ketika wabak yang sama masih melanda?
Bukankah pepatah ada menyebut – “what goes around comes around.”
Lagi pula, selain UMNO tidak harus berlengah lagi untuk menjatuhkan Muhyiddin demi survival parti itu, kerajaan PN yang dipimpinnya ini juga dikira gagal teruk dalam mengurus dan mentadbir negara.
Bukan saja tiada kemajuan dilaksanakan sepanjang 10 bulan yang lalu, bahkan pelabur besar seperti Hyundai, Tesla, LG, Toyota, pembuat bateri CATL, Amazon dan beberapa yang lain telah mengambil keputusan memindahkan pelaburan mereka ke Indonesia.
Apakah kita mahu melihat lebih banyak pelabur sedia ada meninggalkan Malaysia?
Kenapa Indonesia lebih diyakini berbanding Malaysia?
Sementara diakui Muhyiddin dan anggota pentadbiran kerajaan PN dilihat gagal kerana tidak mampu menambahbaik keadaan negara, adalah diyakini masa depan Malaysia akan terus memburuk jika mereka tidak segera dijatuhkan.
Dalam keadaan Muhyiddin yang tidak mampu dan kesihatannya pula tidak berapa baik, mengganti kerajaan dan Perdana Menteri adalah suatu kewajipan untuk mengelakkan negara dan rakyat terus terperosok tanpa haluan.
Selain UMNO ada asas kewajarannya sendiri menarik sokongan untuk menjatuhkan Muhyiddin, rakyat juga seharusnya menyambut baik perkara itu.
Kerajaan yang gagal tidak boleh dibiarkan kekal dengan kegagalannya, bimbang nanti lebih ramai yang mati kerana tak cukup makan dan tiada pekerjaan daripada disebabkan Covid19.
(Shahbudindotcom 10/01/2021)

4.3

9

votes
Article Rating
Kongsikan artikel ini


KERAJAAN PERLU UMUM BANTUAN, SAMBUNG SEGERA MORATORIUM DALAM PKP 2.0 INI – ANWAR

Saya mengambil maklum pengumuman Perdana Menteri sebentar tadi terkait Perintah Kawalan Pergerakan (PKP) yang akan dilaksanakan pada 13 Januari ini.
Ini bermakna kerajaan tidak menggunakan kesempatan ini untuk mengumumkan darurat.
Dalam minggu-minggu mutakhir ini kerajaan tidak memberi sebarang respon terkait strategi dan langkah yang akan diambil dalam membendung penularan wabak COVID-19 yang kini telah melebihi 2000 kes setiap hari secara konsisten.
Wujud banyak spekulasi, kekeliruan dan panik yang berlebihan sejak Jumaat lalu tatkala rakyat dan negara gelisah menunggu pengumuman yang bakal dibuat Perdana Menteri hari ini.
Namun, tanpa penjelasan lanjut dari MITI, para majikan dan pekerja sekali lagi tidak diberikan masa yang cukup bagi membuat persiapan untuk PKP.
Sistem kesihatan kita sedang tenat dan langkah ketat yang diumumkan hari ini adalah sangat diperlukan bagi mengurangkan beban para petugas barisan hadapan.
Perdana Menteri berkata sistem kesihatan kita di tahap yang sangat kritikal. Maka, bertitik tolak dari perkembangan ini, saya menggesa kerajaan untuk mengawal ketat dan tegas melalui SOP tanpa cenderung kepada mana-mana pihak, tanpa mengira pangkat, jawatan mahupun kecenderungan politik.
Pilihanraya negeri Sabah telah membuktikan kepada kita semua bahawa virus ini tidak mengira sesiapa saja.
Seperti yang telah berkali-kali sebutkan sebelum ini, kerajaan mesti mengkaji dan memikirkan strategi untuk jangka panjang dan yang lebih berkesan bagi membendung penularan penyakit ini.
Pengujian besar-besaran (mass testing/pooled testing) dan pengesanan kontak (contact tracing) yang lebih berkesan dari aplikasi MySejahtera.
Saya juga menggesa kerajaan untuk bersikap telus berhubung data dan bantu pelbagai pihak untuk lebih faham di mana titik punca (hotspot) sebenar, terutamanya yang melibatkan pekerja-pekerja asing.
Kementerian Kesihatan berkata mereka sedang mengkaji kaedah ‘pooled testing’, namun belum ada metode dan panduan mengenainya.
Negara-negara lain telah membuktikan metode ini lebih berkesan dari hanya mengawal pergerakan. Justeru, saya ulang ketelusan sangat penting saat ini.
Malangnya, pengumuman terbaru ini akan terus mengesankan sektor perniagaan dan aktiviti ekonomi yang masih belum kebah dari dampak beberapa PKP sebelum ini sejak bulan Mac tahun lalu.
Saya mendesak kerajaan untuk lebih telus terkait realiti kewangan dan ekonomi negara dan bagaimana dana dapat disalurkan kepada mereka yang benar-benar memerlukan.
Banyak perniagaan, terumatanya PKS atau IKS masih belum menerima subsidi upah dan mungkin tidak lagi tertampung dengan kesan pandemik.
Langkah terkini hanya menjadi titik kritikal pada perniagaan-perniagaan yang di ambang penutupan.
Ramai yang akan kehilangan kerja. Ramai yang akan dihempap kemiskinan.
Kerajaan digesa untuk mengumumkan segera peruntukan sebanyak RM500 juta untuk dua minggu seterusnya termasuk bantuan-bantuan lain seperti subsidi upah dan bantuan untuk perniagaan atau perusahaan yang terjejas.
Kerajaan juga mesti mengarahkan semua bank untuk segera melaksanakan kembali moratorium pinjaman sehingga diberitahu kelak. Langkah dan pengumuman ini mesti dibuat segera.
Selain kesan pandemik, beberapa negeri juga kini dibebani dengan masalah banjir dan perlukan bantuan segera.
Pusat-pusat pemindahan sementara mesti dipantau rapi bagi memastikan pelaksanaan SOP yang ketat dan mencegah kewujudan kluster-kluster baru.
Inilah masanya untuk menonjolkan kepimpinan yang bertanggungjawab, dan kerajaan harus sedar dari berkhayal supaya keadaan tidak semakin memburuk.
Rakyat amat-amat berhak dan memerlukan kepimpinan yang lebih baik dan tegas saat ini.
ANWAR IBRAHIM
11 Januari 2021.

4.3

4

votes
Article Rating
Kongsikan artikel ini


MENJAWAB TUDUHAN 30 DALIL ZAHID HAMIDI PERLU BERUNDUR

Tuduhan 1: Kes Mahkamah
Zahid Hamidi berhadapan dengan 87 kes mahkamah. Bagaimana UMNO hendak bangkit menjadi kuat.
Jawapan:
Ketika regim PH berkuasa dibawah Dr Mahathir, Zahid Hamidi diarahkan membubarkan UMNO dan semua ahli diserap dalam Bersatu. Kalau Zahid bersetuju, sudah tentu beliau terlepas dari dakwaan di mahkamah. Dengan semangat juang yang kental, beliau sanggup menghadapi dugaan dan berkorban demi parti keramat UMNO. Kalau orang lain ketika itu belum tentu UMNO masih wujud hingga sekarang. Pemimpin seperti Zahid adalah antara sebab mengapa UMNO masih berpengaruh.
Tuduhan 2: LIABILITI KEPADA UMNO
( ZAHID Dicabar Calonkon Diri Sebagai Calon PM UMNO Untuk PR 15 Jika Dia Yakin Diri Sendiri Bukan Liabiliti )
Jawapan:
Zahid Hamidi bukanlah pemimpin gila jawatan. Dengan asas ugama yang ada pada dirinya, beliau tahu bahawa kita tidak perlu terlalu meminta minta jawatan (hard up) untuk jadi Perdana Menteri. Berserah kepada qada dan qadar kerana semua itu ketentuan Allah.
Tuduhan 3: 60% AHLI UMNO TIDAK MENYOKONG ZAHID DALAM PEMILIHAN UMNO
Jawapan:
Ketika Zahid Hamidi tidak mempunyai apa-apa kuasa setelah UMNO kalah dalam PRU 14, beliau menang dalam pertandingan 5 penjuru. Mengalahkan tokoh hebat seperti Tengku Razaleigh dan Khairy Jamaluddin.
Sehebat Dr Mahathir sebagai Perdana Menteri pun hampir kalah dengan Tengku Razaleigh Hamzah ketika pemilihan Presiden UMNO 1987.
Ini menunjukkan Zahid Hamidi mempunyai sokongan akar umbi yang kuat.
Tuduhan 4: REKOD KALAH DALAM PILIHAN RAYA KECIL 4 KALI SEBELUM DIAMBIL ALIH OLEH TOK MAT
Jawapan:
Ketika PH baru memerintah, rakyat masih menunggu janji ‘bulan bintang’ untuk ditunaikan. Lagipun 4 kawasan PRK tersebut adalah kubu kuat PH seperti Sg Kandis dan Seri Setia. Balakong dan Sandakan adalah kawasan majoriti pengundi Cina.
Selepas Zahid mengambil alih jawatan Presiden dari Tok Mat, UMNO menang bergaya di Kimanis, Chini dan Slim.
Tuduhan 5: MEMBAWA KEMBALI SIFAT BONGKAK , ANGKUH & SOMBONG YANG DIBENCI RAKYAT & AKAR UMBI UMNO
Jawapan:
Zahid dituduh bersikap sombong dan ‘Abang Besar’ namun apa yang pasti adalah sebaliknya. Ketika Dr Mahathir meletakkan jawatan PM7, untuk memilih PM8, beliau menyokong TSMY sebagai PM, sedangkan Zahid adalah Presiden kepada parti yang terbesar dalam gabungan yang akan membentuk kerajaan.
Krisis politik Perak juga menunjukkan sikap merendah diri beliau apabila sanggup memohon maaf kepada PAS dan PPBM walaupun kedua dua parti tersebut lambat hadir ketika dipanggil mengadap oleh Sultan Perak.
Tuduhan 6: ZAHID PUNCA BERBELAS AHLI PARLIMEN UMNO BERHIJRAH KE PPBM
Jawapan:
Bukan mudah menjadi pembangkang ketika Dr Mahathir berkuasa. Dengan strategi pecah dan perintah Mahathir ketika itu, ramai yang tewas dalam perjuangan. Orang yang mempunyai jiwa yang kental saja sanggup bertahan.
Ada hikmah disebalik itu, sebenarnya UMNO beruntung kerana kita mengetahui yang mana pemimpin yang ikhlas dan mana pemimpin yang hanya berpura-pura dalam perjuangan ini.
Tuduhan 7: KHIANAT AUTONOMI POLITIK UMNO SABAH
( Membuat Keputusan Peribadi Tanpa Berbincang Dengan Ketua – Ketua Bahagian UMNO Sabah )
Jawapan:
Bung Mokhtar Raden adalah Pengerusi Badan Perhubungan UMNO Sabah selayaknya diberi kepercayaan untuk mengetuai kempen pilihanraya tersebut. Semasa itu Bung Moktar dilihat seorang pemimpin yang mampu menambat hati rakyat Sabah disebabkan kelantangannya berhujah di Parlimen.
Malangnya ketika kempen tersebut, UMNO telah disabotaj oleh parti sekutu dan lebih malang apabila ada pemimpin tertinggi UMNO Pusat yang bersungguh sungguh mahukan Hajiji sebagai Ketua Menteri Sabah yang baru.
Tuduhan 8: KRISIS DI PERAK PETANDA UMNO PERLUKAN KEPIMPINAN BAHARU
Jawapan:
Krisis politik Perak menunjukkan kebijaksanaan Zahid Hamidi dalam misi menukar MB yang bermasalah. Menguji kesetian kawan juga menguji pengaruh dengan parti lawan. Keberhasilan sesuatu matlamat tanpa menimbulkan persengketaan antara UMNO dan PN serta UMNO dan PH. Tidak ramai pemimpin yang mempunyai ‘skill’ sebegitu rupa dalam persada politik tanahair,
Tuduhan 9: PRESIDEN UMNO YANG PALING LEMAH DALAM SEJARAH UMNO
( Hanya Mahu Selamatkan Diri Sendiri & Bukan Demi Parti , Rakyat Dan Negara )
Jawapan:
Zahid Hamidi mengambil alih kepimpinan tertinggi UMNO ketika baharu sahaja kalah dalam PRU 14. Dengan pemdakwaan terpilih kerajaan PH terhadap pemimpin UMNO dan diteruskan oleh kepimpinan Muhyiddin, beliau mampu mengemudi parti keramat UMNO dengan jayanya. Zahid satu satunya Presiden UMNO yang menerajui Parti ketika UMNO hilang kuasa. Akaun UMNO dibekukan oleh kerajaan pimpinan Mahathir dan diteruskan oleh kepimpinan Muhyiddin walau mahkamah mendapatiianya tiada kaitan dengan 1 MDB. Bukan mudah menguruskan parti dalam kekurangan dana namun Zahid mampu melakukannya.
Tuduhan 10: TIDAK HORMAT INSTITUSI RAJA
( Keputusan dan Tandatangan Peribadi Dengan Menggunakan Nama UMNO Tanpa Berbincang Dengan Biro Politik , Majlis Tertinggi dan Ketua Bahagian Umno dalam sokongan kepada Anwar Ibrahim )
Jawapan:
Najib Razak menafikan dan SUA PKR Saifuddin Nasution juga mendakwa tidak mengetahui sokongan tersebut.
Sekiranya surat sokongan tersebut tulin, sudah tentu YD Agong akan memanggil mengadap Zahid dan Najib untuk pengesahan. Selepas Anwar Ibrahim mengadap YD Agong, tiada apapun yang berlaku dan Anwar masih ketua pembangkang dan Muhyiddin masih PM.
Tuduhan 11: KHIANAT SEMANGAT PERLEMBAGAAN & MAJLIS DEWAN TERTINGGI BARISAN NASIONAL ( MCA & MIC )
( Menggantikan jawatan SUA BN dengan melantik Ahmad Maslan)
Jawapan:
Melantik SUA BN adalah prerogatif Pengerusi BN. Seorang Setiausaha Agong adalah sebagai jurucakap Pengerusi dan Parti yang mana sepatutnya Pengerusi selesa untuk melaksanakan tugas.
Sudah menjadi tradisi bahawa SUA UMNO juga SUA BN. Melantik dan mengganti SUA sudah berlaku berpuluh puluh kali dalam sejarah UMNO BN tanpa menimbulkan sebarang masalah.
Tuduhan 12: KHIANAT MUAFAKAT NASIONAL
( Keputusan Peribadi Tidak Daftar MN Tanpa Merujuk Kepada Majlis Tertinggi UMNO )
Jawapan:
Annuar Musa mendakwa Zahid enggan mendaftar MN, Nik Amar pula mendakwa MN tidak boleh didaftarkan disebabkan telah ada pihak lain yang telah mendaftarkan perkara yang sama.
Sekiranya MN boleh didaftarkan sepatutnya SUA UMNO dan SUA PAS berusaha kearah itu.
Tuduhan 13: KHIANAT PAS (PAS juga dikhianati dan kerajaan PAS bersama PN dijatuhkan di negeri Perak).
Jawapan:
Kerajaan PN di Perak tidak diganti kerana kerajaan PN masih berkuasa. Yang ditukar hanya MB yang bermasalah.
Tindakan pimpinan UMNO seharusnya dipuji kerana dapat mengembalikan kepercayaan rakyat negeri Perak terhadap kerajaan Negeri.
ADUN PAS pun dapat jawatan exco dan tidak timbul sebarang perasaan tidak puas hati dari mereka. Yang peliknya ada pemimpin tertinggi UMNO yang masih terkilan walau krisis tersebut telah dapat ditangani dengan baik.
Tuduhan 14: KHIANAT PERJUANGAN UMNO
( Perjuangan UMNO ‘No Anwar No DAP’ juga sudah dikhianati beberapa kali).
Jawapan:
Kalaulah benar dakwaan tersebut, semasa krisis politik Perak adalah peluang terbaik untuk membentuk kerajaan bersama PKR dan DAP, tapi Zahid masih utamakan permuafakatan bersama PAS dan Bersatu. Sanggup memohon maaf walaupun wakil mereka lambat hadir mengadap Sultan. Mengekalkan prinsip perjuangannya dlm tindakan.
Tuduhan15: KHIANAT KEPUTUSAN MAJLIS TERTINGGI UMNO
Keputusan Majlis Tertinggi UMNO sudah banyak kali tiada kerjasama dengan Anwar dan DAP.
Jawapan:
Tuduhan yang tidak ada asasnya. Walaupun sudah dinafikan oleh Najib dan Lim Guan Eng tetapi tuduhan Annuar masih berkisar tentang perkara yang sama.
Tuduhan 16: KHIANAT PERJUANGAN MELAYU DENGAN SOKONG ANWAR & DAP.
(Annuar Musa mendedahkan terdapat sokongan hitam putih kepada Datuk Seri Anwar Ibrahim untuk menjatuhkan kerajaan Perikatan Nasional (PN) yang dianggotai BN).
Jawapan:
Sekiranya benar dakwaan dakwaan tersebut, ianya hanya bersifat strategi politik. Politik dan peperangan mempunyai beberapa persamaan.
Untuk memenangi sesuatu peperangan, kita dibolehkan menggunakan muslihat tanpa mengabaikan prinsip asas perjuangan.
Masalahnya bila ada anggota pasukan yang mendedahkan rahsia taktik peperangan kepada pihak musuh.
Tuduhan 17: PERCUBAAN & PERUNDINGAN MEMBABITKAN DAP YANG DIISTILAHKAN PEMBENTUKAN JAJARAN BARU POLITIK
Annuar berkata, selain itu, wujud percubaan dan perundingan Zahid Hamidi membabitkan DAP yang diistilahkan Pembentukan Jajaran Baru Politik.
Jawapan:
Kerajaan hanya mempunyai majoriti tipis dan rapuh. Keadaan politik ini tidak baik untuk pertumbuhan ekonomi negara. Sepatutnya kerajaan pimpinan Muhyiddin mencari jalan untuk menguatkan jumlah majoriti tersebut.
Muhyiddin boleh berunding dengan Mahathir dan Shafie Apdal untuk membuat jajaran politik baru demi kestabilan politik negara, tetapi hal ini tidak berlaku.
Sesuatu mestilah dilakukan sekiranya pembubaran parlimen dan pilihannya tidak boleh dilakukan dalam masa terdekat.
18.0 : KHIANAT RAKYAT MALAYSIA
Ketika rakyat sedang susah dan negara sedang berdepan dengan Covid -19. Front Liner kita juga risikokan nyawa mereka untuk berperang dengan virus ini. Zahid Hamidi bersama dengan Najib cuba berunding dengan DAP dan Anwar untuk gagalkan budget 2021. Percubaan ini juga sah tidak menghormati amanat Agong supaya budget tidak dipolitikkan.
Jawapan:
Belanjawan 2021 telahpun diluluskan dengan sokongan Zahid dan Najib. Sokongan itu dengan syarat kebajikan rakyat dipelihara iaitu pengeluaran wang KWSP sebanyak RM 10 ribu dan moratorium 6 bulan.
Pada rundingan pra kelulusan bajet, kerajaan bersetuju syarat tersebut namun memungkiri setelah mendapat sokongan kelulusan.
19.0 : KHIANAT KESELAMATAN , KESIHATAN , NYAWA RAKYAT & NEGARA MALAYSIA
Semasa negara sedang berhadpaan dengan angka lebih daripada 2000 Covid setiap hari dan dijangka akan mencecah 5000 sehari Zahid Hamidi pula membuat gerakan hendak membuat PR 15 pada masa ini. Adakah demi menyelamatkan diri daripada kes mahkamah lebih penting daripada kesejahteraan rakyat dan negara.
Jawapan:
Politik negara tidak stabil dan rapuh disebabkan oleh majoriti tipis yang diperolehi kerajaan sekarang.
Kerajaan yang tidak stabil menyebabkan ekonomi juga tidak stabil. Tiada langkah yang diambil oleh kerajaan untuk memulihkan ekonomi yang merundum, sebaliknya meneruskan dasar PH menjual aset negara dan menghentikan pembangunan.
Penangguhan HSR dengan denda yang dijangka hampir RM 800 juta amat merugikan. Disamping itu projek prasarana lain seperti Pan Borneo, CSR, LRT 2-3 dan MRT 2-3 begitu perlahan kemajuannya.
Sesuatu mestilah dilakukan untuk memulihkan ekonomi negara yang hampir nazak.
Tuduhan 20: BERKALI – KALI BONGKAK , ANGKUH DAN SOMBONG MEMBUAT KEPUTUSAN PERIBADI TANPA PERBINCANGAN DENGAN AHLI MAJLIS TERTINGGI UMNO , KOMPONEN PARTI LAIN DALAM BN , PAS DAN PELBAGAI PIHAK
Setiap tindakan peribadi yang bersifat ditaktor tanpa berunding , berbincang dan menghormati orang lain adalah satu sifat kepimpinan yang seharusnya ditolak oleh pelbagai pihak.
Jawapan:
Mesyuarat Majlis Tertinggi UMNO paling kerap diadakan sejak Zahid menerajui kepimpinan parti.
Walaupun UMNO jadi pembangkang dan sebahagian kecil kerajaan PN, Ibu Pejabat UMNO sentiasa meriah dengan mesyuarat dan perjumpaan berbanding dahulu.
Zahid juga dilihat sentiasa mendengar pandangan akar umbi. Sebagai contohnya adalah usul dari Persidangan Bahagian baru baru ini.
Tuduhan 21: PUNCA PEPECAHAN UMNO
UMNO dibawah kepimpinan Zahid Hamidi tidak konsisten , sentiasa Flip-Flop dan tiada halu tuju. UMNO kini berpuak – puak dan memiliki pelbagai kelompok kerana Zahid sebagai Presiden yang seharusnya menjadi agen penyatuan pula menjadi agen pepecahan.
Jawapan:
Dalam sejarah UMNO sejak dari penubuhan telah mengalami beberapa siri perpecahan sehingga tertubuhnya parti parti serpihan. PAS, Semangat 46, PKR adalah parti yang ditubuhkan akibat perpecahan dalaman UMNO.
UMNO dibawah kepimpinan Zahid tidak menghadapi perpecahan yang teruk sebagaimana dahulu.
Tuduhan 22: PUNCA PEPECAHAN UMMAH , MELAYU & ISLAMIC
Kerjasama erat antara UMNO , PAS dan PPBM untuk menyatukan UMMAH , Melayu dan Islam pada mulanya sudah tercapai. Namun begitu , demi menyelamatkan diri Zahid berpolitik sehingga menyebabkan pepecahan yang kini begitu ketara.
Jawapan:
Terdapat laporan dari akar umbi UMNO bahawa terdapat percubaan agen PPBM untuk memancing ketua cawangan dan ahli-ahli UMNO menyertai parti itu. Mereka ditawarkan wang sehingga berjumlah RM 20 ribu. Hal ini sudah tentulah membimbangkan kerana perbuatan khianat rakan sekutu dalam gabungan.
Perkara ini tidak boleh dibiarkan kerana jika tiada tindakan, ianya akan melemahkan parti.
Tuduhan 23: KHIANAT PERIKATAN NASIONAL
(Zahid sendiri meminta supaya kuatkan Perikatan Nasional. Zahid sendiri keluar daripada Perikatan Nasional. Zahid sendiri kembali kepada Perikatan Nasional. Zahid sendiri pertimbang semula sokongan kepada Perikatan Nasional. Zahid sendiri meminta supaya gencatan politik terhadap Perikatan Nasional).
Jawapan:
Zahid bukan pemimpin diktator. Beliau sentiasa mendengar pandangan akar umbi UMNO. Oleh sebab itu Zahid disenangi oleh majoriti ahli UMNO, bukan seperti sesetengah pemimpin tertinggi UMNO yang sentiasa melawan arus.
Persidangan UMNO Bahagian yang berlangsung pada 1-3 Jan 2021 majoritinya membawa usul supaya UMNO memutuskan hubungan dengan PPBM. Selain itu akar umbi UMNO mahukan supaya PRU 15 diadakan dalam suku pertama tahun ini.
24.0 : UMUM GENCATAN POLITIK DEMI COVID 19 TETAPI KINI TIKAM DARI BELAKANG.
(Bagi memastikan agenda menangani COVID-19 dan membantu rakyat yang sedang dihimpit kesusahan).
Jawapan:
UMNO dibawah Zahid sentiasa memperjuangkan nasib rakyat. Walaupun tiada kuasa, beliau tetap memperjuangkan pengeluaran KWSP tanpa syarat dan moratorium 6 bulan yang gagal dipenuhi oleh kerajaan. Rakyat memang mengharapkan wang KWSP untuk menyelesaikan banyak masalah diwaktu yang mencabar ini.
Tuduhan 25: PEMBOHONGAN ISU TPM
Zahid sendiri yang kata tidak mahu jawatan TPM dan sebarang lantikan.
Jawapan:
Walaupun tidak mengharapkan jawatan TPM, sekurang-kurangnya pelawalah, kerana UMNO merupakan parti terbesar yang menyokong parti kecil untuk jawatan PM.
Sehingga sekarang tiada perlantikan TPM dari pemimpin UMNO. Perlantikan menteri dikalangan pemimpin UMNO pula tidak mengikut hierarki parti. Pemimpin UMNO pula tidak diberikan jawatan penting seperti Kewangan dan ekonomi.
26.0 : RESTU ANWAR JADI PM
(Zahid dakwa sokongan kepada kerajaan PN merupakan sokongan dari Ahli-Ahli Parlimen sahaja).
Jawapan:
Perlantikan Muhyiddin sebagai PM adalah hanya sokongan ahli ahli parlimen UMNO tanpa parti membuat keputusan.
Tuduhan merestui Anwar menjadi PM adalah perkara yang kurang tepat. Sebetulnya Annuar Musa yang merestui Anwar Ibrahim sebagai PM. Jika dilihat dari posting Facebook Annuar Musa pada 12 Ogos 2018 sebaik Anwar memenangi PRK PD, Annuar Musa telah memuji Anwar Ibrahim sebagai pemimpin yang berkarisma. Jangan pandang remeh kelicikan Mahathir kerana dikhuatiri akan diperdaya sekali lagi.
27.0 : BN TUKAR 4 SETIAUSAHA DALAM 2 TAHUN SEMASA ZAHID JADI PRESIDEN UMNO
Jawapan:
Berapa banyak kali pun pertukaran SUA tidak jadi masalah kerana itu prerogatif Pengerusi/Presiden.
Pertukaran dan penggantian SUA sebelum ini tidak menjadi isu. Tiada sidang media selepas penggantian SUA kecuali Annuar Musa.
28.0 : KEGAGALAN UMNO MENJADI KETUA MENTERI SABAH DISEBABKAN ZAHID SENDIRI TIDAK MAHU MENAMAKAN CALON KM SABAH
ISU KETUA MENTERI UMNO DI SABAH
Zahid sendiri yang tidak mahu menamakan Ketua Menteri Sabah.
Jawapan:
Itulah yang dinamakan kuasa autonomi. Biarlah UMNO Sabah membuat keputusan tanpa gangguan. UMNO pusat hanya membantu dalam hal hal lain. Malang bagi UMNO Sabah kerana ada talibarut parti Bersatu yang terlibat dalam kempen tersebut.
29.0 : KEPIMPINAN YANG SENANTIASA FLIP-FLOP DAN TIDAK KONSISTEN.
Jawapan:
Politik adalah sesuatu yang anjal (flexible) dan bukanlah rigid. Ianya juga merupakan seni segala kemungkinan. Tiada musuh dan kawan yang kekal dalam berpolitik. Namun segala keputusan seharusnya tanpa meninggalkan prinsip dan tradisi parti. Disamping mengekalkan prinsip dan tradisi, UMNO semestinya menuju kearah yang lebih progresif.
30.0 : PERCUBAAN BERKALI – KALI MENGGUGAT KESTABILAN POLITIK & EKONOMI NEGARA
Jawapan:
Politik dan ekonomi negara memang tidak stabil. Ketika baru membentuk kerajaan PN, sokongan pertukaran Speaker hanya mendapat 113 undi. Ketika pembentangan bajet tambahan menangani covid, sokongan hanya 112 undi. Kelulusan bajet 2021 hanya mendapat 111 undi. Politik yang tidak stabil menghilangkan keyakinan pelaburan antarabangsa. Banyak pelabur telah memindahkan pejabat operasi mereka keluar dari Malaysia. Yang terbaru adalah Hyundai memindahkan Ibu Pejabat Asia Tenggara mereka ke Indonesia. Hal ini disebabkan oleh negara tersebut menyediakan prasarana yang lebih baik berbanding negara kita.
KESIMPULAN
UMNO sebuah parti yang mengamalkan kebebasan bersuara. Namun begitu tidak perlu untuk menyerang sesama sendiri. Raikan perbezaan pendapat dengan harmoni kerana parti punyai banyak saluran untuk menyatakan pendapat masing-masing.
Jangan perlekeh suara akar umbi UMNO kerana UMNO masih berpengaruh pun disebabkan akar umbi.
Pemimpin dan ahli-ahli UMNO diingatkan supaya bersatu dalam keadaan sukar seperti sekarang.
Pejuang Kebenaran
Kuala Lumpur
10/1/2021.

3.6

8

votes
Article Rating
Kongsikan artikel ini


HISHAMMUDDIN TAK SESUAI DILANTIK TPM

Entah kenapa, di sebalik ketegangan hubungan UMNO dengan Bersatu yang kian memuncak ketika ini, tiba-tiba muncul perkhabaran mengatakan Hishammuddin Hussein bakal dilantik sebagai Timbalan Perdana Menteri.
Perlantikan itu dikatakan sebagai pilihan terakhir Muhyiddin Yassin untuk menyelamatkan kerajaan PN yang dipimpinnya daripada dijatuhkan oleh UMNO.
Dikatakan lagi, selepas memegang jawatan Timbalan Perdana Menteri, Hishammuddin kemudiannya akan mengambil alih jawatan Perdana Menteri kerana Muhyiddin dikhabarkan ingin berundur dan berehat berikutan masalah kesihatannya.
Diperkhabarkan juga, dengan proses tersebut, kerajaan PN akan terus kekal di mana dikatakan Pejuang, Warisan, GPS dan majoriti Ahli Parlimen UMNO akan bergabung bersama PN yang kini dianggotai Bersatu, Pas, Star dan SAPP.
Dengan itu, PN disebut akan terus kekal sebagai kerajaan sehinggalah PRU akan datang dan Muhyiddin dapat menjaga air mukanya daripada dijatuhkan.
Cuma yang tidak disebut dalam perkhabaran itu ialah selepas saja Hishammuddin memegang jawatan Perdana Menteri, beliau akan melantik pula Azmin Ali sebagai Timbalan Perdana Menteri.
Bukankah sebenarnya Hishammuddin dan Azmin adalah bersahabat baik dan lebih mungkin kedua-duanya bergandingan berbanding melantik Ahmad Faizal Azumu, Timbalan Presiden Bersatu atau Hamzah Zainuddin, Setiausaha Agung Bersatu, sebagai timbalannya jika benar beliau berpeluang menjadi Perdana Menteri?
Tetapi, kenapa tidak disebut tentang gandingan Hishammuddin dan Azmin itu?
Jawapannya mudah, kalau disebut Azmin bakal dilantik ke jawatan nombor dua itu, bermakna akan rosaklah segala-galanya kerana bekas Timbalan Presiden PKR itu kini merupakan antara sosok poliitik paling dibenci dalam negara ini.
Maka itu, untuk tujuan mempromosikan Hishammuddin, terpaksalah nama Azmin tidak dikaitkan sama.
Soalnya, benarkah Hishammuddin akan dilantik sebagai Timbalan Perdana Menteri oleh Muhyiddin?
Kecuali jika Muhyiddin benar-benar tidak waras, melantik Hishammuddin sebagai timbalannya adalah mustahil sebenarnya.
Ini kerana melantik pemimpin UMNO ke jawatan itu sudah pun terlambat pada waktu ini sebab UMNO sudah pun meluluskan usul putus hubungan dengan Bersatu dan hanya menunggu untuk disahkan saja lagi dalam Perhimpunan Agung pada 31 Januari depan.
Lagi pula, sudah beberapa kali isu tersebut diperkatakan sebelum ini, malah turut diangkat maklum kepada Muhyiddin, malangnya tiada persetujuan dicapai.
Isunya ialah kalau perlantikan itu dalam konteks kerjasama antara Bersatu dengan UMNO untuk mengukuhkan kerajaan PN, pemimpin yang dilantik mesti mewakili hireaki parti.
Kalau mengikut duluan di mana Bung Mokhtar yang ada kes mahkamah boleh dilantik sebagai Timbalan Ketua Menteri Sabah, tidak ada sebab sebetulnya Zahid Hamidi yang juga sedang dalam perbicaraan tidak boleh dilantik sebagai Timbalan Perdana Menteri.
Apa bezanya Zahid Hamidi dengan Bung Mokhtar?
Begitu pun, jika Muhyiddin tetap tidak mahu melantik Zahid Hamidi, UMNO masih ada Timbalan Presiden, Mohamad Hasan dan Naib Presiden, Ismail Sabri, Mahadzir Khalid dan Khaled Nordin untuk dilantik ke jawatan itu.
Walaupun Mohamad Hasan dan Khaled bukan Ahli Parlimen, kedua-duanya boleh dilantik sebagai Senator untuk membolehkan diberi jawatan Timbalan Perdana Menteri.
Namun, Ismail Sabri yang kini memegang jawatan Menteri Kanan Pertahanan dan Mahadzir Khalid, Pengerusi TNB di mana kedua-duanya adalah Ahli Parlimen, tiada masalah sama sekali jika mahu dilantik mengisi jawatan nombor dua dalam kerajaan itu, bahkan Ismail Sabri jauh lebih layak berdasarkan kekananannya mewakili UMNO dalam kerajaan ketika ini.
Jadi, kenapa mesti nama Hishammuddin yang disebut?
Apakah Menteri Luar itu benar-benar layak atau kelayakannya semata-mata kerana beliau anak bekas Perdana Menteri, Tun Hussein Onn?
Dalam hireaki UMNO, Hishammuddin tiada apa-apa jawatan kecuali baru-baru ini dilantik sebagai Bendahari BN.
Maka, memberi jawatan Timbalan Perdana Menteri kepada Hishammuddin tidak sesuai langsung serta tidak menggambarkan untuk mewujudkan hubungan baik antara UMNO dengan Bersatu.
Untuk mewujudkan hubungan baik dan mengekalkan kerajaan PN, pemimpin UMNO yang sepatutnya dilantik Timbalan Perdana Menteri adalah Presiden UMNO sendiri.
Selain itu, disebabkan Muhyiddin dan Hishammuddin datang daripada negeri yang sama iaitu Johor, ketidaksesuaian itu tambah ketara lagi seolah-olah tiada pemimpin negeri lain yang lebih layak.
Malah kalau benar pun Muhyiddin mahu melantik Hishammuddin, beliau akan lebih cepat lagi dijatuhkan oleh UMNO dan akhirnya dengan Hishammuddin sekali akan dijatuhkan sama.
Bagi kepimpinan UMNO hari ini, yang mereka mahu ialah jawatan Perdana Menteri dan siapa saja jadi penghalang, mereka itulah musuh sebenarnya.
(Shahbudindotcom 11/01/2021)

3.5

8

votes
Article Rating
Kongsikan artikel ini


DARURAT MUHYIDDIN YANG MEMBUATKAN ZAHID HAMIDI DAN MAHATHIR KESAL TAK SUDAH DIBUATNYA

Sebagaimana disebut Nazri Aziz dalam sidang medianya ketika mengumumkan penarikan sokongannya kepada Muhyiddin Yassin bahawa darurat yang dikuatkuasakan ini adalah darurat politik, sebenarnya majoriti rakyat juga percaya dengan hakikat tersebut.
Darurat ini dipersembah untuk perkenan oleh Yang Dipertuan Agong tidak lain kerana Muhyiddin semakin terancam kehilangan majoriti berikutan seorang demi seorang Ahli Parlimen UMNO menarik sokongan terhadapnya susulan lulusnya usul parti itu untuk memutuskan hubungan dengan Bersatu.
Ia bukan sangat disebabkan Covid19 kerana untuk menangani wabak tersebut, PKP dan PKPB sudah pun diumumkan semalam yang berkuatkuasa sehingga 26 Januari dan dipercayai mampu membendung penularannya.
Jika tiada ancaman Muhyiddin akan dijatuhkan dan hanya ancaman Covid19 yang ada, sudah tentu tiada keperluan darurat dicadangkan oleh kerajaan kepada Agong.
Ia diperkukuhkan lagi dengan hakikat bahawa semua urusan harian akan berjalan seperti biasa, kecuali Parlimen digantung dan PRU tidak dibenar diadakan sepanjang tempoh darurat sehingga 1 Ogos depan.
Secara rasmi UMNO mahu memuktamadkan perpisahannya dengan Bersatu dalam Perhimpunan Agungnya, 31 Januari depan.
Tetapi, melihat kemungkinan beliau bakal dijatuhkan pada 31 Januari atau mungkin lebih awal daripada tarikh itu, penyelesaiannya adalah dengan melaksanakan darurat.
Maka, tidak ada PRU boleh diadakan, tiada sidang Parlimen perlu diadakan untuk mengesahkan Muhyiddin hilang sokongan, malah tiada kemungkinan juga untuk pembentukan kerajaan baharu.
Oleh kerana darurat politik, semua gerakan politik jadi terhalang dengan sendirinya, termasuk Perhimpunan Agung UMNO 31 Januari depan untuk mengesahkan talak dengan Bersatu.
Dan darurat politik ini bermakna telah memberi talian hayat kepada Muhyiddin untuk bertahan lagi, sekurang-kurangnya sehingga Ogos dan tidak terancam untuk dijatuhkan dalam waktu terdekat ini.
Tanpa darurat, jika UMNO secara rasmi menarik sokongannya pada 31 Januari depan, Muhyiddin sama ada perlu meletak jawatan atau terpaksa mengadakan PRU sebagaimana yang dituntut UMNO.
Memikirkan kemungkinan Bersatu dan PN belum cukup kuat untuk mempertahankan kuasanya, tempoh darurat sehingga 1 Ogos dan jika PRU diadakan beberapa bulan selepas itu, ia dikira sudah cukup memberi masa kepada Muhyiddin mengukuhkan partinya serta menyusun strategi lain untuk mencipta kemenangan.
Yang pasti, dengan darurat dilaksanakan ketika UMNO sedang dalam proses memutuskan hubungan dengan Bersatu dan ingin keluar daripada kerajaan PN, Muhyiddin sebenarnya lebih dulu bertindak mengenepikan UMNO daripada perkongsian kuasa dalam kerajaan yang dipimpinnya.
Masihkah UMNO mahu bertahan lagi berada dalam kerajaan yang diterajui Muhyiddin?
Walau bagaimanapun, langkah darurat yang dicadang dan digerakkan Muhyiddin ini, meski pernah ditolak Agong sebelum ini, ia pasti memberi penyesalan tak sudah kepada UMNO, khususnya Ahmad Zahid Hamidi dan juga kepada Tun Mahathir Mohamad.
Walaupun disebut sebagai darurat politik dan bertujuan menyelamatkan kedudukannya, tindakan Muhyiddin ini bukanlah bersalahan dengan Perlembagaan.
Beliau bertindak mengikut apa yang dibenarkan oleh Perlembagaan, cuma sementara UMNO juga mahu menjatuhkannya mengikut Perlembagaan, beliau terlihat lebih bijak daripada UMNO dan Zahid Hamidi yang flip-flop serta terhegeh-hegeh dalam membuat keputusan untuk menarik sokongan dan menjatuhkan PN.
Selain peluang terbuka luas telah dilepaskan untuk menjatuhkan Muhyiddin ketika undian Belanjawan 2021 sebelum ini, UMNO juga melepaskan peluang berbuat demikian dalam mesyuarat MT UMNO, 6 Januari lalu selepas majoriti UMNO bahagian-bahagian meluluskan usul tidak lagi mahu bekerjasama dengan Bersatu.
Jika pada mesyuarat MT UMNO 6 Januari itu dibuat keputusan UMNO menarik sokongan dan mengarahkan semua Ahli Parlimennya meletak jawatan dalam kerajaan tanpa perlu menunggu untuk disahkan dalam Perhimpunan Agung pada 31 Januari depan, Muhyiddin hari ini pasti sudah terkapai-kapai sama ada meletak jawatan atau berdepan PRU yang menyusahkannya.
Tindakan UMNO menangguhkan keputusan sehingga ke Perhimpunan Agung pada 31 Januari seumpama seseorang yang ingin memukul orang lain, tetapi memberitahu tarikh dan masa untuk melakukan serangan tersebut.
Dengan masa diberi sehingga 31 Januari, ia bermakna Zahid Hamidi memberi masa kepada Muhyiddin untuk bernafas menyelamatkan diri dan akhirnya daruratlah jawapannya.
Sekarang, segala-galanya sudah terlambat untuk UMNO menjatuhkan kerajaan PN dan meskipun selepas ini seorang demi seorang Ahli Parlimen parti itu menarik sokongan, ia hanya menambahkan lebar senyum Muhyiddin saja dibuatnya.
Menyesal tak sudah pun sudah tidak berguna lagi buat UMNO dan Zahid Hamidi, apatah lagi dalam ucapannya berkenaan darurat tadi, selain memberi amaran tindakan tegas akan diambil terhadap pihak-pihak yang cuba mengganggu usaha kerajaan menangani Covid19, Muhyiddin juga menyebut – Sepanjang tempoh darurat ini mahkamah akan terus berjalan dan saya tidak campur dalam urusan serta keputusan mahkamah.
Apakah makna ayat itu disebut dan tidakkah ia sebenarnya secara tidak langsung seolah-olah Muhyiddin sengaja menyebutnya untuk mendatangkan rasa ngeri kepada Zahid Hamidi dan lain-pemimpin UMNO yang sedang dibicarakan di mahkamah?
Orang kedua yang dirasakan turut menyesal tak sudah dengan darurat ini ialah Tun Mahathir yang pada Februari lalu memilih meletak jawatan Perdana Menteri kerana percaya beliau sudah hilang majoriti.
Muhyiddin pun dikira sudah hilang majoriti juga, tetapi beliau mengambil sikap tidak mempercayainya dan ingin terus bertahan di kedudukannya selagi kehilangan majoritinya tidak disahkan.
Beliau bukan saja tidak semudah itu untuk meletak jawatan, malah untuk mengelak daripada dijatuhkan telah mencadangkan darurat dilaksanakan.
Bukankah jika sebelum ini Tun Mahathir tidak terburu-buru meletakkan jawatan, beliau sendiri sebenarnya boleh juga mencadangkan darurat untuk mempertahankan kedudukannya’sebagaimana dilakukan Muhyiddin sekarang?
Pun sama seperti Zahid Hamidi, tiada guna lagi Tun Mahathir menyesal mengenainya.
(Shahbudindotcom 12/01/2021)

3.6

17

votes
Article Rating
Kongsikan artikel ini


SELEPAS SEMALAM DIUMUM PKP, NEGARA KINI DIISYTIHAR DARURAT PULA

Yang di-Pertuan Agong telah memberi perkenan supaya Pengisytiharan Proklamasi Darurat dilaksanakan sebagai langkah proaktif untuk membendung gejala wabak Covid-19.
Datuk Pengelola Bijaya Diraja Istana Negara Dato’ Indera Ahmad Fadil Shamsuddin memaklumkan perkara berkenaan pada kenyataan hari ini.
“Seri Paduka Baginda turut memberi perkenan untuk tempoh pelaksanaan darurat ini sehingga 1 Ogos, 2021 atau sehingga suatu tarikh yang lebih awal jika angka kes positif COVID-19 harian dapat dikawal dan diturunkan dengan berkesan.
“Al-Sultan Abdullah turut berkenan terhadap cadangan Kerajaan bagi pembentukan satu Jawatankuasa Bebas yang akan dianggotai oleh Ahli-ahli Parlimen Kerajaan dan Pembangkang serta pakar-pakar kesihatan dan yang berkait.
“Jawatankuasa Bebas ini akan mengesyorkan kepada Seri Paduka Baginda sekiranya pelaksanaan darurat ini dapat ditamatkan lebih awal,” kata kenyataan itu lagi.
Perisytiharan darurat ini tentu saja agak mengejutkan kerana ia diumumkan setelah semalam Muhyiddin Yasson mengumumkan perintah kawalan pergerakan (PKP) untuk tempoh 14 hari bermula Rabu ini (13 Jan) dan akan berlangsung sehingga 26 Jan.
Jelas Muhyiddin, perintah PKP kali ini melibatkan tiga peringkat pelaksanaan.
Peringkat pertama, PKP dikenakan ke atas lima buah negeri dan tiga wilayah persekutuan iaitu Pulau Pinang, Selangor, Melaka, Johor, Sabah, Kuala Lumpur, Putrajaya dan Labuan.
Peringkat kedua, PKP Bersyarat (PKPB) ke atas enam buah negeri iaitu Pahang, Perak, Negeri Sembilan, Kedah, Terengganu dan Kelantan.
Peringkat ketiga pula, PKP Pemulihan (PKPP) pula akan dilaksanakan bagi negeri Perlis dan Sarawak dan akan diteruskan sepanjang tempoh tersebut.
Maka, sehingga 1 Ogoa depan, tiada apa-apa, termasuk PRU yang didesak oleh UMNO akan dibenar untuk dilaksanakan.
Malah, jika Hari Raya Aidil Fitri tahun lepas disambut dalam suasana PKP, Hari Raya Aidil Fitri tahun ini pula dalam tempoh darurat Covid19.
(Shahbudinditcom 12/01/2021)

2.7

6

votes
Article Rating
Kongsikan artikel ini


ADAKAH DEMOKRASI BERPARLIMEN PENYEBAB MENINGKATNYA KES COVID19?

Gabungan Pilihan Raya Bersih dan Adil (BERSIH 2.0), Angkatan Belia Islam Malaysia (ABIM), Pertubuhan Ikram Malaysia (IKRAM), Dewan Perhimpunan China Kuala Lumpur dan Selangor (KLSCAH) dan Gabungan Bertindak Malaysia (GBM) terkejut dengan pengumuman oleh Perdana Menteri Muhyiddin Yassin hari ini bahawa beliau telah menasihati Yang di-Pertuan Agong (YDPA) untuk mengisytiharkan darurat bagi seluruh negara bagi membendung lonjakan kes Covid-19 di negara ini.
Kami sangat bimbang kesan perisytiharan darurat ini terhadap usaha memulihkan situasi ekonomi kita yang semakin parah.
Muhyiddin menyatakan bahawa ianya bukanlah satu bentuk rampasan kuasa tentera dan perintah berkurung tidak akan dilaksanakan di mana aktiviti ekonomi akan beroperasi seperti biasa.
Prosedur Operasi Standard (SOP) dan sekatan di bawah Perintah Kawalan Pergerakan (PKP) seperti yang diumumkan semalam masih terpakai.
Beliau juga menyatakan bahawa tujuan utama darurat adalah untuk membendung wabak Covid-19 yang telah mengalami peningkatan kes secara mendadak selama beberapa bulan yang lalu.
Namun kesan utama darurat ini adalah tergantungnya sidang Parlimen dan Dewan Undangan Negeri serta semua bentuk pilihan raya sehingga keadaan Covid-19 terkawal atau pulih.
Sebuah Jawatankuasa Khas Bebas akan ditubuhkan untuk memberi nasihat kepada YDPA mengenai penamatan atau penerusan darurat.
Meskipun telah dinyatakan bahawa tempoh darurat adalah sehingga 1 Ogos 2021 namun tempoh darurat boleh ditamatkan lebih awal jika keadaan semakin baik atau dapat dilanjutkan jika perlu.
Kami mempersoalkan keperluan penggantungan Parlimen dan pilihan raya apabila semua aktiviti yang lain berfungsi seperti biasa di bawah syarat darurat ini.
Kami berpandangan bahawa pilihan raya yang wajib seperti Pilihan Raya Umum, pilihan raya negeri yang dijadualkan setelah penggal penuh atau pilihan raya kecil bagi mengisi kekosongan perlu dijalankan.
Pilihan raya ini boleh dan perlu diadakan dengan SOP yang ketat serta pelaksanaan penggunaan kaedah pengundian jarak jauh ataupun secara digital untuk mengurangkan risiko jangkitan.
Walau bagaimanapun, seruan pelaksanaan pilihan raya tidak wajib atau pilihan raya separuh penggal harus dielakkan memandangkan wabak ini masih melanda.
Kehilangan majoriti kerajaan tidak bermaksud secara automatik akan mencetuskan pilihan raya kerana perkara tersebut merupakan budi bicara YDPA atau Yang di-Pertua Negeri sama ada perlu mengadakan pilihan raya atau membenarkan wakil rakyat yang lain untuk membentuk kerajaan.
Kebijaksanaan seperti itu harus dilaksanakan oleh YDPA dan tidak ada ahli politik yang boleh merampas budi bicara ini dari Seri Paduka Baginda.
Selain itu, pilihan raya wajib dapat dijalankan dengan selamat seperti yang telah ditunjukkan oleh banyak negara dan YDPA mempunyai budi bicara untuk tidak membubarkan Parlimen pada separuh penggal.
Hal ini menjadikan penangguhan pilihan raya dengan perisytiharkan darurat adalah tidak wajar sama sekali.
Sekiranya ini benar-benar untuk mengelakkan pilihan raya, maka kuasa YDPA untuk menolak permintaan pembubaran daripada Perdana Menteri telah tergugur.
Tambahan pula, undang-undang tidak menetapkan kerajaan minoriti tidak boleh terus berfungsi.
Kerajaan sentiasa boleh memeterai Perjanjian Keyakinan dan Pembekalan (CSA) dengan pembangkang agar dapat meneruskan pentadbiran sehingga Pilihan Raya Umum akan datang.
Penyusunan multi-partisan seperti itu akan menjadi teladan baik bagi politik di negara ini selain daripada keputusan belanjawan, parlimen dan reformasi politik lain boleh dipersetujui.
Justeru, berkemungkinan alasan sebenar untuk pengisytiharan darurat ini adalah bagi menangguhkan demokrasi berparlimen dan menafikan pemantauan Parlimen terhadap kerajaan, ataupun merupakan usaha untuk mengelakkan kejatuhan pemerintahan Muhyiddin disebabkan oleh perpecahan yang sedang berlaku di dalam Perikatan Nasional (PN) apabila UMNO sedang mengugut untuk menarik diri dari gabungan tersebut.
Sekiranya ini adalah alasannya, perisytiharan darurat bukan sahaja berlebihan tetapi merupakan penyalahgunaan kuasa Eksekutif yang meletakkan negara ini dalam kancah bahaya di tengah-tengah krisis kesihatan dan ekonomi terburuk yang pernah dihadapi negara ini.
Kami juga ingin mempersoalkan kemampuan pentadbiran Muhyiddin dalam menangani pandemik dan krisis ekonomi ketika keabsahan mereka sebagai kerajaan pemerintah sedang dicabar hampir setiap hari, tidak hanya dari pihak pembangkang malah dari parti komponen kerajaan itu sendiri.
Setakat ini mereka telah menunjukkan ketidakmampuan untuk menguruskan keadaan Covid-19 berbanding dengan negara-negara lain di rantau ini.
Kami menyeru semua parti politik untuk mengutamakan kepentingan nasional pada saat kritikal ini dan mengetepikan segala komplot politik untuk merampas kuasa.
Semua usaha harus dilakukan untuk memerangi Covid-19, memulihkan ekonomi dan melakukan reformasi politik yang utama bagi mengembalikan kestabilan yang mapan dan meratakan padang permainan kepada semua pihak.
Dikeluarkan oleh:
BERSIH 2.0, ABIM, IKRAM, KLSCAH dan GBM.
12 Januari 2021.

4.7

6

votes
Article Rating
Kongsikan artikel ini


DARURAT DAN PARLIMEN DIGANTUNG TIDAK MENGHALANG PERLANTIKAN PM BARU

Sementara kita menjunjung kasih kepada Yang Dipertuan Agong atas perintah darurat yang diperkenankan baginda untuk dilaksanakan sejak semalam, harus juga difahami ia dikuatkuasakan setelah mendapat nasihat daripada Muhyiddin Yassin selaku Perdana Menteri.
Disebutkan bahawa nasihat darurat itu dberikan untuk menangani Covid19, tetapi dengan dua perlaksanaan utama berkaitan darurat itu iaitu menggantung Parlimen dan tiada PRU boleh diadakan sehingga sepanjang tempoh penguatkuasaan, alasan itu dengan sendirinya nampak mengelirukan.
Budak-budak sekolah tentu jadi keliru dan guru pula pasti tiada jawapan yang tepat dengan persoalan – apa kaitan Parlimen harus digantung untuk menangani Covid19?
Ia seterusnya memberi tafsiran umum bahawa darurat ini adalah bersifat politik semata-mata, bertujuan menghalang keabsahan Perdana Menteri ditentukan di Dewan Rakyar dan mengelak PRU diadakan dalam waktu terdekat ini.
Secara tidak langsung, darurat ini juga seakan untuk menidakkan perlantikan Perdana Menteri baru susulan sehingga kini sudah tiga Ahli Parlimen UMNO secara terbuka menarik sokongan, sekaligus menunjukkan Muhyiddin tiada lagi dokongan majoriti.
Untuk itu, apa yang harus UMNO lakukan sekarang berikutan perlaksnaan PKP dan darurat seakan telah mengekang sebarang tindakan untuk menjatuhkan Muhyiddin, sedangkan itulah keinginan sebenar UMNO?
Selain itu, bolehkah Perdana Menteri baru dilantik dalam tempoh darurat ini?
Mengimbas apa yang berlaku sebelum ini di mana Muhyiddin sendiri dilantik sebagai Perdana Menteri bukan melalui Parlimen, sebaliknya hanya melalui gerakan sambil makan-makan di Hotel Sheraton, ini menunjukkan ulangan yang sama boleh dilakukan.
Di Kedah pula, Mukhriz Mahathir turut dijatuhkan di luar DUN dan perlantikan Sanusi Mohd Noor sebagai penggantinya tidak dilakukan melalui DUN Negeri.
Untuk melantik Perdana Menteri atau ketua kerajaan negeri yang baru, ianya tidak memerlukan Parlimen dan DUN, tetapi persetujuan pihak Istana berdasarkan amalan Raja Berperlembagaan.
Dalam hal ini, terlanjur UMNO sudah ada ketetapan usul dan dipersetujui oleh MT untuk memutuskan hubungan dengan Bersatu, perkara itu tidak perlu lagi dibawa ke Perhimpunan Agung UMNO dimuktamadkan.
Dengan penguatkuasaan darurat yang tidak membenarkan Perhimpunan Agung UMNO 31 Januari depan daripada diadakan, kemudian terdapat tiga Ahli Parlimen UMNO – Tengku Razaleigh Hamzah, Ahmad Jazlan Yaakob dan Nazri Aziz yang setakat ini mengumumkan tidak lagi menyokong Muhyiddin, ia sebenarnya masih belum kuat untuk menolak jatuh Perdana Menteri, walupun secara matematiknya beliau sudah tiada sokongan dan mesti meletak jawatan.
Sekurang-kurangnya harus ada tiga atau empat lagi Ahli Parlimennya diperlukan untuk membuat pengumuman menarik sokongan terhadap Perdana Menteri jika UMNO benar-benar mahu menjatuhkan Muhyiddin.
Selepas itu, mesyuarat khas MT UMNO hendaklah diadakan bagi mengesahkan penarikan sokongan tersebut, disertai dengan ketetapan agar semua Ahli Parlimennya yang memegang jawatan dalam kerajaan meletakkan jawatan secara serta-merta.
Ahli Parlimen yang enggan mematuhi arahan MT, bermakna mereka melanggar arahan parti dan tergugur keahlian UMNO secara automatik.
Dengan cara ini, barulah dapat meyakinkan Yang Dipertuan Agong bahawa Muhyiddin benar-benar tiada lagi sokongan dan Istana Negera berkewajaran melantik Perdana Menteri baru untuk menggantikannya.
Sebagaimana Muhyiddin sendiri bukan saja tidak dilantik melalui Parlimen, malah tidak berani mengabsahkan kedudukannya melalui undi percaya atau undi tidak percaya di Dewan Rakyat, maka tiada larangan untuk Perdana Menteri baru daripada dilantik melalui luar Parlimen.
Yang penting Muhyiddin perlu ditunjukkan secara nyata kepada dunia bahawa beliau tiada lagi sokongan majoriti dan dengannya mungkin mendorong Agong memilih jalan kebijaksanaan merungkai kekusutan.
Darurat hanya menggantung Parlimen dan tidak membenarkan PRU diadakan, namun tidak bermakna perlantikan PM di Istana Negara termasuk dalam larangan, apa lagi setelah diketahui dunia Muhyiddin telah hilang sokongan.
UMNO, dalam hal ini tidak perlu berganjak lagi daripada niat dan ketetapan yang telah dipersetujui, dimuktamadkan dan disokong oleh ahli-ahli akar umbinya melalui usul menolak Bersatu yang diluluskan di bahagian-bahagian seluruh negara.
Oleh kerana menolak Bersatu dan menjatuhkan Muhyiddin tidak memungkinkan PRU diadakan, menyokong Perdana Menteri baru adalah satu-satunya pilihan yang ada.
Lagi pula, jika UMNO mahu terus hidup, pilihan yang wajar ialah mesti segera bertindak dan jangan duduk diam saja di sebalik darurat yang dikuatkuasakan sehingga 1 Ogos depan.
Ini adalah perjuangan hidup dan mati kerana dalam perutusan khas darurat oleh Muhyiddin, kata-katanya bahawa “mahkamah akan berjalan seperti biasa sepanjang tempoh darurat dan saya tidak campur urusan serta keputusan mahkamah”, seharusnya tidak sukar untuk difahami oleh UMNO.
Walaupun Muhyiddin mengatakan tidak akan campur dalam urusan dan keputusan mahkamah, tetapi dengan menyebut ayat tersebut dalam perutusannya yang jelas tiada kaitan dengan darurat atau Covid19, beliau bukan saja seperti cuba memberi amaran, khususnya kepada Zahid Hamidi dan Najib Razak, malah menunjukkan kecenderungan, keinginan dan niat untuk campurtangan dalam urusan mahkamah.
Kalau tidak, apa tujuan Muhyiddin menyebutnya?
(Shahbudindotcom 13/01/2021)

4

14

votes
Article Rating
Kongsikan artikel ini


DARURAT INI HANYA MENYERLAHKAN MUHYIDDIN PM PALING GAGAL….

Berdasarkan dapatan umum, baik di lapangan atau di media sosial, rata-rata rakyat didapati menolak pengisytiharan darurat yang dinasihatkan kerajaan kepada Yang Dipertuan Agong untuk dilaksanakan sehingga 1 Ogos depan.
Hanya golongan pengampu dan pelahap jawatan dalam kerajaan saja yang beria-ia mempertahankan keperluan darurat, sambil cuba memberi ugutan bahawa mempertikaikannya adalah suatu bentuk penderhakaan kepada Agong.
Pengampu dan pelahap jawatan memang begitulah, mereka sengaja mewujudkan kekeliruan, walhal yang dipertikaikan ialah nasihat Muhyiddin kepada Agong dan bukannya peranan Agong sebagai Raja Berperlembagaan.
Bagi majoriti rakyat, mereka melihat tiada kewajaran darurat dilaksanakan untuk menangani Covid19 memandangkan sehari sebelum pengisytiharan itu dilakukan, PKP dan PKPB sudah pun dilaksanakan sehingga 26 Januari akan datang.
Ketua Pengarah Kesihatan, Dr. Noor Hisham Abdullah semalam berkata, KKM memerlukan tempoh masa sehingga tiga bulan lagi untuk melandaikan kes-kes baru jangkitan Covid19.
Ini bermakna, PKP dan PKPB yang sedang berkuatkuasa sekarang bakal berlanjutan sekurang-kurangnya sehingga Mac atau April serta tidak mustahil terus disambung lagi selepas itu.
Dengan itu, apa perlunya darurat untuk melawan Covid19?
Lebih menghairankan, jika benar untuk menangani Covid19, kenapa dalam darurat ini Parlimen turut digantung dan PRU tidak dibenarkan, sedangkan banyak perkara lain seperti pasaraya masih bebas dibuka tanpa sekatan?
Tidakkah ini menunjukkan darurat adalah senjata akhir Muhyiddin untuk mengekalkan kuasa di sebalik seorang demi seorang Ahli Parlimen UMNO mula menarik sokongan terhadapnya?
Apakah jika tiada ancaman daripada dijatuhkan, misalnya tahun ini tidak ada usul UMNO bahagian-bahagian untuk putus hubungan dengan Bersatu, nasihat darurat masih mahu dicadangkan oleh Muhyiddin kepada Agong?
Berdasarkan hakikat ini, adalah jelas bahawa darurat yang dicadangkan oleh Muhyiddin adalah semata-mata darurat politik yang bertujuan mempertahankan kedudukannya.
Tambahan lagi, walaupun ada beberapa negara lain turut menguatkuasakan darurat untuk menangani Covid19, hanya Malaysia yang didapati menggantung Parlimen bersekali dengan perlaksanaan darurat itu.
Ini menunjukkan darurat yang dilaksanakan di negara kita adalah petunjuk satu lagi kegagalan Muhyiddin sebagai Perdana Menteri yang kerjanya ternampak hanya semata-mata ingin mempertahankan kedudukannya walau dengan apa cara sekali pun.
Ketika mula dilantik sebagai Perdana Menteri pada 1 Mac tahun lalu dengan jumlah sokongan yang diketahui umum agak meragukan, Muhyiddin seterusnya mengelak-ngelak dan menangguhkan Sidang Parlimen kerana bimbang beliau dijatuhkan melalui undian.
Sehingga hari ini, walaupun ada undian berkaitan perlantikan Speaker dan Belanjawan 2021, tetapi ia tentulah berbeza dengan usul undi percaya atau tidak percaya terhadap Perdana Menteri sendiri.
Hanya dalam tempoh 10 bulan, bermula dengan sokongan yang meragukan, ia kini lebih buruk apabila tiga Ahli Parlimen UMNO – Tengku Razaleigh Hamzah, Ahmad Jazlan Yaakob dan Nazri Aziz mengumumkan tidak lagi menyokong Muhyiddin.
Maka, ketika beliau menasihatkan Agong untuk melaksanakan darurat, tidakkah ia bermakna beliau sudah pun kehilangan majoriti?
Apakah keadaan ini boleh ditanggapi bahawa ketika Muhyiddin memberi nasihat kepada Agong berkaitan darurat, sebenarnya kedudukannya sebagai Perdana Menteri sudah pun tidak sah?
Selain itu, bersama kegagalan lain dalam menyatukan rakyat dan meningkatkan ekonomi di mana pelaburan dan pendapatan rakyat terus merosot, malah ramai pelabur yang lari ke Indonesia, Muhyiddin boleh dianggap sebagai Perdana Menteri paling gagal dalam sejarah negara.
Bolehkah ditunjukkan satu rekod kejayaannya sebagai Perdana Menteri?
Keinginannya bertahan dengan mencadangkan darurat tidak lebih kerana keegoaan untuk mempertahankan jawatan semata-mata, walhal negara semakin menuju kehancuran dan moralnya sendiri kian merudum di mata rakyat.
Dalam kes Covid19 saja, kalau mahu dihitung, banyak menunjukkan kegagalan dan flip-flop kerajaan dalam menguatkuasakan peraturan sehingga rakyat biasa dan orang kayangan pun dibezakan hukuman.
Dalam hal ini, benar seperti kata Anwar Ibrahim, Muhyiddin sepatutnya meletakkan jawatan dan bukannya menguatkuasakan darurat bila majoritinya sudah tiada lagi.
Darurat ini hanya menyerlahkan kelemahan dan menambah kegagalannya, selain menunjukkan ketaksuban serta ketamakannya untuk mengelakkan kuasa semata-mata.
Hal-hal lain bukan lagi keutamaannya. Noktah.
(Shahbudindotcom 14/01/2021)

3.9

17

votes
Article Rating
Kongsikan artikel ini


PH SUDAH TOLAK DARURAT, TAK PERLU SETUJU SERTAI J/KUASA KHASNYA

Pendirian blok pembangkang secara prinsipnya adalah menolak darurat yang perlaksanaannya adalah atas nasihat Muhyiddin Yassin yang ditanggapi sudah hilang sokongan majoriti kepada Yang Dipertuan Agong.
Mesyuarat Majlis Presiden dalam kenyataannya dua hari lalu menyebut, mereka mengambil pendirian menolak rasional serta alasan-alasan yang telah diberikan Muhyiddin bahawa kononnya kuasa-kuasa darurat diperlukan untuk menyelamatkan negara daripada ancaman Covid19.
Majlis Presiden juga melihat perlaksanaan darurat yang turut menggantung Parlimen pada ketika pihak eksekutif dan kehakiman boleh berjalan seperti biasa boleh menjejaskan proses semak dan imbang, merencatkan demokrasi serta menafikan suara rakyat, sekaligus memberi kuasa kepada Perdana Menteri untuk melakukan apa saja dengan sewenang-wenangnya.
Untuk itu, sesuai dengan pendirian tersebut, tidak ada keperluan sama sekali untuk pihak pembangkang menerima pelawaan kerajaan untuk menganggotai jawatankuasa khas mengenai darurat.
Sebelum ini Anwar Ibrahim difahamkan telah menerima surat daripada Menteri di Jabatan Perdana Menteri, Takiyuddin Hassan agar memberikan tiga nama bagi menganggotai jawatankuasa tersebut.
“Ya, Takiyuddin telah menghantar surat awal petang semalam kepada Anwar atas kedudukannya sebagai Ketua Pembangkang.
“Menteri telah meminta Anwar menyerahkan tiga calon untuk mewakili pembangkang mewakili jawatankuasa bebas itu,” kata satu sumber.
Sementara itu, DAP pula mahu melihat perincian mengenai jawatankuasa tersebut terlebih dahulu sebelum membuat sebarang keputusan.
Setiausaha Organisasi Kebangsaan DAP,  Anthony Loke berkata, partinya tidak dapat memberikan komitmen untuk menyertai jawatankuasa itu tanpa terlebih dahulu mengetahui perincian dan bidang kuasa jawatankuasa berkenaan.
“Kami perlu dapatkan perincian terlebih dahulu, termasuklah tujuan dan bidang kuasa jawatankuasa itu.
“Tanpa perincian, kami tak dapat beri komitmen kami,” kata Ahli Parlimen Seremban itu lagi.
Naib Presiden Amanah, Mahfuz Omar, menggesa Ahli Parlimen Pakatan Harapan (PH) dan pembangkang tidak menyertai jawatankuasa khas bebas yang akan ditubuhkan berhubung pelaksanaan darurat.
Beliau berkata, pembangkang perlu menolak untuk menyertai jawatankuasa itu kerana proklomasi darurat telah diumumkan oleh seorang Perdana Menteri dan kerajaan yang sudah hilang sokongan majoriti Ahli Parlimen.
Katanya, jika pembangkang setuju menyertai jawatankuasa itu, ia bermakna mereka memperakui keabsahan Muhyiddin sebagai Perdana Menteri.
Sesungguhnya, apa yang dihujahkan oleh Mahfuz ini amat tepat dan wajar dijadikan pendirian bersama yang kekal oleh blok pembangkang.
Tidak perlu mana-mana pihak cuba bersikap lunak atau berlembut untuk menganggotai jawatankuasa darurat itu.
Selain itu, dengan sudah menolak perlaksanaan darurat dalam mesyuarat Majlis Presiden PH, bersetuju menganggotai jawatankuasa khas yang ditubuhkan kerajaan bererti pembangkang telah mencabuli ketetapan sendiri.
PH dan blok pembangkang sebaliknya mesti kekal dengan pendirian terus berjuang menolak darurat sehingga ia dibatalkan kerana rakyat sendiri ternampak tidak gembira dengannya.
(Shahbudindotcom 14/01/2021)

4.2

5

votes
Article Rating
Kongsikan artikel ini


DARURAT – ANTARA KONSENSUS DAN PERCANGGAHAN

1. Tidak ada seorang pun rakyat Malaysia yang berbeza pandangan kepada satu keperluan mendesak untuk tangani pandemik global yang melanda negara. Ia menjadi konsensus atau persetujuan secara ijmak bahawa mengatasi covid 19 adalah tanggungajwab nasional setiap warganegara.
2. Sebab persetujuan mutlak adalah kerana setiap kita mesti membina ketahanan nasional sebagai benteng terakhir bagi menyelamatkan negara dan warganya dari dihancurkan oleh penangan wabak ini.
3. Kita bersetuju secara konsensus bahawa kesan paling utama terjejas teruk adalah aktiviti ekonomi ke atas setiap rakyat di sektor swasta dan yang bekerja sendiri. Penderitaan yang dialami dalam keluarga dan masyarakat adalah tanggungjawab kita bersama untuk kita tangani.
4. Namun negara kita juga pada waktu yang sama melalui krisis politik dengan masalah kerajaan yang lemah dan secara berperlembagaannya tidak ada keabsahan majoriti. Bagaimana konsensus di atas dapat digerakkan bersama jika kerajaan PN hari ini adalah sebuah kerajaan yang tidak kompeten dan tidak mematuhi perlembagaan negara?
5. Sebaik jalan adalah TSMY akur kehilangan majoritinya dan menyerahkan kepada yang ada majoriti melalui proses perlembagaan jua supaya sebuah kerajaan yang sah dapat dibentuk dan berupaya mengembalikan kepercayaan rakyat untuk mengatasi masalah pandemik ini.
6. Tanggungjawab kerajaan baru adalah meneruskan peruntukan undang-undang yang ada dengan mengukuhkan konsensus mengatasi isu penularan dan peningkatan covid 19. Pada waktu yang sama tanggungjawab kerajaan baru ialah mengembalikan demokrasi dan kepercayaan orang ramai terhadap insitutusi pemerintahan dengan mengambil masa sebelum pembubaran wajib pada tahun 2023 untuk tujuan tersebut. Kerajaan baru ini adalah kerajaan yang membentuk satu konsensus lebih besar yang dinamakan sebagai KERAJAAN KONSENSUS NASIONAL.
7. Tiada percanggahan dari sudut membentuk ketahanan nasional dalam mengatasi covid 19 malah ia adalah satu konsensus. Percanggahan pendapat hanyalah kepada cara mengatasi krisis politik yang pada hemat kami harus kembali kepada peruntukan perlembagaan tanpa berkompromi pada asas-asas demokrasi. Parlimen dan DUN tidak perlu digantung. Malangnya darurat telah mengurangkan semua peruntukan demokratik malah juga hak asasi dan institusi keperwakilan tidak lagi berperanan secara sepenuhnya.
Kita bina konsensus bersama dan cari jalan penyelesaian lebih tuntas dalam perbezaan kita memahami pendekatan mengatasi krisis politik yang telah menjejaskan kepercayaan rakyat terhadap institusi pemerintahan dan politik.
DS Dr Mujahid Yusof Rawa
Ahli Parlimen Parit Buntar
Naib Presiden AMANAH
15 Jan 2021.

4

4

votes
Article Rating
Kongsikan artikel ini


“PAS IKUT SUNNAH TRUMP”

Presiden Pas menyamakan lawan mereka seperti Donald Trump tanpa beliau perasan kesamaan Pas dengan Donald Trump sangat rapat.
Donald Trump yang tewas pilihanraya Presiden tetapi tetap mahu menjadi kerajaan.
Pengikut-pengikutnya yang bimbang hilang kuasa dengan semangat ‘White Supremacy’ memecah masuk Capitol Building di Washington DC sehingga menyebabkan huru hara di bangunan Parlimen US tersebut.
Selepas kekecohan oleh penyokongnya, Donald Trump meluluskan perintah darurat di Washington DC yang dilihat untuk menggangu peralihan kuasa.
Hal yang sama dilakukan oleh Pas dan sekutu sekutunya menggunakan ‘Malay Supremacy’ untuk dapatkan kuasa.
Laungan nasib Melayu dan Islam terancam bergema di pentas pentas dan media media Pas selama 22 bulan.
Ahli ahli akedemik pro mereka digunakan untuk meniupkan isu yang sama.
Islam terancam, Melayu terancam. Isu arwah Adib, LGBT, RUU 355, ICERT dan Buy Muslim First menjadi zikir harian mereka.
Tetapi hari ini sudah hampir setahun Pas menjadi kerajaan, yang berjaya mereka laksanakan ialah menaikkan cabutan khas judi sebanyak 22 kali setahun.
Lain lain isu tidak lagi kedengaran.
Inilah kelompok yang sama dengan Trump yang benar benar memperalatkan agama dan bangsa semata mata untuk peroleh kuasa.
Pas ikut sunnah Trump.
MOHAMAD SABU, Presiden Amanah
15 Januari 2021.

4.4

14

votes
Article Rating
Kongsikan artikel ini


APA NAK DIKATA, INILAH PM YANG BANYAK MENYUSAHKAN RAKYAT JELATA….

Perlaksanaan PKP 2.0 yang kemudian disusuli dengan perintah darurat sehingga 1 Ogos depan, selain menampakkan kegagalan Muhyiddin Yassin semakin di depan mata, rungutan dan rasa tidak puas hati rakyat pula boleh dikata hampir merata.
Bagi darurat, walaupun dihujahkan ia untuk menangani Covid19, realitinya ia lebih menampakkan untuk mengelakkan Muhyiddin daripada dijatuhkan.
Bukan lagi satu rahsia, cadangan darurat itu dikemukakan Muhyiddin kepada Yang Dipertuan Agong selepas seorang demi seorang Ahli Parlimen UMNO menarik sokongan terhadapnya serta menjelang UMNO mahu memuktamadkan putus hubungan dengan Bersatu dalam Perhimpunan Agungnya 31 Januari depan.
Sebelum darurat dilaksanakan, Najib Razak ada mengingatkan Muhyiddin kiranya perintah itu dipohon sekali lagi oleh Muhyiddin, ia tidak lain adalah bertujuan agar kerajaan PN terus kekal berkuasa.
Di samping terbukti permohonan darurat buat kali kedua dipohon oleh Muhyiddin, setelah kali pertama dulu ia ditolak, Najib juga mendedahkan hanya Malaysia satu-satunya negara dalam dunia yang menguatkuasakan darurat ketika Covid19 bersekali dengan penggantungan Parlimen.
Dengan itu, maksud politik di sebaliknya tidak perlu disangkal lagi dan pilihan terhormat bagi pemimpin yang hilang sokongan sepatutnya meletakkan jawatan, bukan mencadangkan kepada Agong agar darurat dikuatkuasakan.
Dalam hal ini, keterdesakan Muhyiddin mahu mengekalkan kuasa sehingga mengusulkan perlaksanaan darurat turut membuatkan Tun Mahathir Mohamad menggelarnya sebagai diktator.
Jika Tun Mahathir yang sebelum ini kerap digelar diktator telah menggelar Muhyiddin sebagai diktator, maka hampir 99 peratus benarlah hakikat itu.
Ini kerana hanya diktator kenal dengan pemimpin lain yang ada ciri-ciri diktator seperti yang pernah dikaitkan dengan dirinya.
Dalam perlaksanaan PKP 2.0 pula, di sebalik difahami ianya bertujuan membendung Covid19, peraturan yang dilihat berpilih-pilih turut sama menyerlahkan kegagalan Muhyiddin membela rakyat, terutama golongan B40.
Sementara gedung dan pasaraya besar, kedai perabot IKEA serta kedai barang kemas Habib Jewel, seperti dinyatakan Najib dalam laman sosialnya boleh terus dibuka, sedangkan ia bukan perniagaan barangan keperluan, banyak perniagaan kecil lain atau kaedah meniaga untuk golongan B40 mencari wang seperti pasar malam, tidak dibenarkan membuka perniagaan sepanjang tempoh PKP dilaksanakan.
Ini menimbulkan pertanyaan, golongan mana sebrnarnya yang menjadi keutamaan Muhyiddin untuk dibelanya – tauke besar yang sedia kaya raya atau rakyat marhaen yang kais pagi makan pagi sebagai sumber pendapatan mereka?
Kalau pun mereka hendak disuruh duduk di rumah, setidak-tidaknya sediakanlah bantuan kewangan yang sewajarnya dalam tempoh tidak boleh menjalankan perniagaan sekarang ini.
Di waktu yang sama, kedai makan dan restoran yang hanya dibenarkan meniaga sehingga jam 8.00 malam juga benar-benar menyekat pintu rezeki sebahagian lagi golongan B40.
Selain banyak restoran dilaporkan hilang pendapatan hampir 80 peratus kerana peraturan itu yang disertai larangan makan di kedai, kerajaan haruslah sedar bahawa ramai golongan B40 menjalankan perniagaan bermula pada waktu petang sebagai sumber rezeki seperti menjual burger, char kuew tiaw, sate dan sebagainya.
Restoran-restoran tomyam juga biasanya dibuka bermula pada waktu petang.
Dengan itu, jika pukul 8.00 malam sudah diarah tutup kedai, berapa lama dan bagaimana mereka mahu mencari rezeki?
Lagi pula, bagi kebanyakan orang Islam, waktu mereka membeli makanan untuk dibawa pulang bagi makan malam ialah selepas selesai menunaikan solat maghrib.
Maka, kenapa Muhyiddin, sebagai anak ulama, tidak boleh berfikir untuk melanjutkan tempoh perniagaan kedai makan, restoran, menjual burger, char kuew tiaw, sate dan sebagainya sekurang-kurangnya sehingga jam 10.00 malam?
Dalam tempoh darurat dan PKP 2.0 ini juga, kegagalan Muhyiddin tambah berganda dengan laporan beberapa syarikat antarabangsa besar seperti Toyota, Hyundai, Amazon, LG, pembuat bateri CATL bakal memindahkan pelaburan mereka hampir RM100 bilion ke Indonesia.
Tidak sukar menelah pindahnya semua syarikat besar itu adalah disebabkan ketidakyakinan mereka terhadap kepimpinan Muhyiddin, kestabilan politik negara dan kerajaan PN yang diterajuinya.
Kehilangan pelabur-pelabur tersebut bukan saja menjejaskan pendapatan negara, malah menyebabkan beribu-ribu rakyat hilang pekerjaan dan ini tidak mustahil mendorong ramai antara kita menyeberang ke Indonesia mencari kerja sepertimana mereka sekarang ini mencari rezeki ke negara kita.
Sebab itu, lagi lama beliau bertahan dengan kerapuhan kuasanya sekarang, bukan bertambah baik keadaan negara ini, bahkan akan memburuk dengan ekonomi bertambah malap, rakyat sukar mencari rezeki dan ramai yang hilang pekerjaan.
Pun begitu, Malaysia ini agak bertuah kerana mempunyai Agong sebagai ketua negara yang baik, merendah diri, cakna kepada rakyat terutama jika ada malapetaka melanda, nak diharapkan Muhyiddin, beliau boleh dikata tidak berguna apa-apa untuk memberi kesejahteraan kepada kita semua.
Sewaktu PKP 1.0 dahulu di mana beliau sering menyebut hanya ingin menjaga rakyat dan tidak mengutamakan politik, sebaliknya ketika itu jugalah beliau memecat dan menyingkirkan semua musuh-musuh politiknya dengan cara yang keras dan tidak memberi muka.
Di ketika PKP 2.0 dan darurat ini pula, hanya setelah dua hari berlalu, beliau jugalah yang pertama sekali mempengerusikan mesyuarat politik PN Johor, sambil membuat beberapa perlantikan untuk mengukuhkan kedudukan gabungan tersebut.
Dengan selalu cakap tak serupa bikin, disertai dengan deretan kegagalan dan lebih banyak membawa kesusahan daripada kesenangan kepada rakyat, termasuk mencadangkan darurat ketika sokongan terhadapnya makin tiada, Muhyiddin dengan ini adalah Perdana Menteri terburuk dalam sejarah negara.
(Shahbudindotcom 16/01/2021)

4

18

votes
Article Rating
Kongsikan artikel ini


JIKA TIADA PAU 31 JANUARI NANTI, UMNO TAK HARUS BERTANGGUH LAGI BERTINDAK KELUAR KERAJAAN

Sehingga ini belum ada kepastian lagi sama ada Perhimpunan Agung UMNO atau PAU pada 31 Januari depan ditangguhkan atau diteruskan.
Sementara PKP 2.0 yang dilaksanakan di enam negeri termasuk Wilayah Persekutuan Kuala Lumpur sekarang akan berakhir pada 26 Januari, perintah darurat pula berkuatkuasa sehingga 1 Ogos.
Dalam hal ini, jika PKP dilanjutkan lagi selepas 26 Januari nanti, ada kemungkinan PAU akan ditangguhkan ke suatu tarikh yang lain.
Kalau PKP tidak dilanjutkan, barangkali tiada masalah untuk PAU diteruskan seperti dijadualkan kerana darurat difahamkan tidak menghalang perhimpunan itu daripada diadakan.
Yang dikuatkuasakan dalam darurat ini hanyalah penggantungan Parlimen dan tiada pilihanraya dibenarkan.
Sebagaimana bukan lagi rahsia, PAU tahun ini adalah detik penting di mana ia sepatutnya menjadi medan memuktamadkan putusnya hubungan UMNO dengan Bersatu dalam PRU akan datang.
Bersekali dengan keinginan UMNO mendesak agar PRU disegerakan, PAU tahun ini juga dipercayai akan menyetujui tindakan susulan agar semua Ahli Parlimen UMNO keluar dan meletak jawatan daripada kerajaan.
Tetapi, oleh kerana cubaan UMNO itu telah dikekang oleh Muhyiddin Yassin dengan mencadangkan kepada Yang Dipertuan Agong agar darurat dikuatkuasakan dengan alasan untuk menangani Covid19, selain PKP diperintahkan, segala-galanya kini jadi tidak ketahuan.
Apa lagi dalam tempoh darurat yang dikuatkuasakan sekarang ini, di samping Parlimen digantung, apa-apa pilihanraya juga tidak dibenar diadakan.
Ini bermakna, jika pun PAU akan diadakan dan keputusan menamatkan hubungan dengan Bersatu serta tindakan keluar kerajaan diambil, UMNO perlu menunggu sehingga selepas 1 Ogos untuk berdepan PRU15.
Keadaan itu mungkin mencetuskan perbalahan di kalangan Ahli Parlimen UMNO yang memegang jawatan dalam kerajaan kerana mungkin ada di antara mereka tentunya terasa sayang untuk melepaskan jawatan menteri dan timbalan menteri sehingga menunggu PRU diadakan selepas 1 Ogos nanti.
Lalu, apa yang sepatutnya UMNO lakukan?
Sebenarnya, kali inilah akan menguji ketegasan dan keteguhan pendirian UMNO susulan 189 daripada 191 UMNO bahagian-bahagian seluruh negara sudah pun meluluskan usul memutuskan hubungan dengan Bersatu.
Tambahan lagi, dalam kenyataannya kepada media baru-baru ini, Presiden UMNO, Ahmad Zahid Hamidi sendiri memberitahu, mesyuarat MT UMNO pada 6 Januari lalu telah bersetuju dengan usul untuk memutuskan hubungan dengan Bersatu bagi menghadapi PRU15 akan datang.
Bagaimanapun, tambah beliau, keputusan muktamad atau keabsahan berhubung usul berkenaan perlu dimuktamadkan pada Perhimpunan Agung UMNO 31 Januari depan.
Oleh kerana sekarang keadaan tidak menentu sama ada PAU dapat diadakan atau tidak, UMNO seharusnya kekal dengan pendirian menjadikan 31 Januari sebagai tarikh putusnya hubungan parti itu dengan Bersatu.
Tidak kira baik melalui PAU atau sidang media secara terbuka, UMNO tidak harus berganjak lagi dengan pendiriannya yang mahu menjatuhkan Muhyiddin yang sudah pun diketahui di seluruh dunia itu.
Zahid Hamidi selaku Presiden UMNO dan seluruh MT UMNO serta Najib Razak sebagai Pengerusi BNBBC, mesti tampil pada 31 Januari nanti dengan pengumuman rasmi mengumumkan putusnya hubungan parti itu dengan Bersatu, menarik sokongan terhadap Muhyiddin dan seterusnya keluar daripada kerajaan.
Meski dalam keadaan darurat, penarikan sokongan dan keluar daripada kerajaan secara rasmi itu akan membuatkan Muhyiddin secara rasmi juga hilang sokongan dan PN jatuh sebagai kerajaan.
Tindakan Tengku Razaleigh Hamzah mengumumkan tidak menyokong Muhyiddin, disusuli Ahmad Jazlan Yaakob dan Nazri Aziz menarik sokongan baru-baru ini sebenarnya belum secara rasmi menjatuhkan kerajaan PN, walaupun dari segi matematik dan moral, Perdana Menteri telah hilang sokongan majoriti Ahli-Ahli Parlimen.
Selepas secara rasmi Muhyiddin tiada lagi sokongan, kebijaksanaan Agong adalah diharapkan selepas itu untuk melantik Perdana Menteri dan kerajaan baru bagi menguruskan negara.
Ketika darurat, sementara Parlimen digantung dan PRU tidak boleh diadakan, Istana Negara tentu saja tidak ditutup untuk Agong menasihati Muhyiddin yang sudah hilang majoriti agar meletak jawatan dan kemudian melantik pemimpin lain yang baginda yakini memiliki sokongan majoriti sebagai pengganti baru Perdana Menteri.
Hanya dengan segera meninggalkan kerajaan dapat mengelak UMNO daripada terus dilumpuh dan akhirnya dimatikan oleh Bersatu.
(Shahbudindotcom 16/01/2021)

3.9

9

votes
Article Rating
Kongsikan artikel ini


KALAU DEWAN RAKYAT BOLEH DIGANTUNG, KENAPA BINA TIGA DEWAN DI PAGOH TAK BOLEH DIGANTUNG?

Kos membina tiga Dewan baru di Parlimen Pagoh ialah RM35.4 Juta?
Bukankah lebih darurat, kalau dewan dewan sedia ada dinaik taraf sebagai Pusat Kuarantin sementara pesakit COVID 19.
Itu lebih darurat berbanding tiga dewan baru untuk Parlimen Pagoh. Perdana Menteri darurat kena tunjuk teladan.
Katanya pesakit Covid yang bergejala teruk tidak lagi boleh diterima masuk ke hospital kerajaan. Wad sudah penuh.
Apakah benar KKM juga tidak lagi mampu membuat saringan ke atas semua kontak rapat pesakit positif Covid? Hanya kontak rapat yang ada gejala akan diuji.
Justeru, bagaimana Muhyiddin boleh tergamak bina dewan di Parlimen Pagoh dengan kos yang besar. PM ni serius ke melawan pandemik Covid 19?
Ironinya, surat kelulusan JKR untuk dewan dewan tersebut bertarikh 11.1.2021 iaitu hari PM umum Darurat diperkenankan.
Tetapi wajarkah kita bising Muhyiddin mahu bina tiga dewan baru? Dia PM. Bagilah muka pada dia.
Biasanya diktator akan buat apa sahaja.. Masakan dia mohon darurat, kalau dia bukan diktator. Dia mahu Parlimen digantung. Mana boleh jadi PM untuk 8 bulan sahaja sedangkan Mahathir 22 tahun.
Lagi pelik bila Muhyiddin bersungguh mahukan darurat tetapi pelaksanaan PKP amat longgar. Shopping Complex buka. Kedai laundry layan diri buka. IKEA buka. Kilang kilang boleh beroperasi di mana pekerja mereka tinggal di asrama yang sempit dan sesak.
Sekarang peniaga pasar malam tuntut supaya dibenarkan berniaga. Pengusaha restoren pula mahu mereka boleh beroperasi hingga jam 10 malam.
Kalau itu dilayan, PKP tiada makna. PKP 2.0 tidak serius macam PKP 1.0. Game plan sebenar adalah “Darurat”. Untuk kekal berkuasa lebih lama.
DR. PUAD ZARKASHI, AHLI MT UMNO
17 Januari 2021.

3

7

votes
Article Rating
Kongsikan artikel ini


KERAJAAN SEMAKIN HILANG WIBAWA DI KETIKA RAKYAT SEDANG DERITA – ANWAR

Rakyat sedang menderita. Perkara yang paling menyayat hati adalah untuk mendengar kenyataan kerajaan bahawa mereka tidak mampu berbuat apa-apa mengenainya.
Inilah yang cuba disampaikan oleh kerajaan pimpinan Tan Sri Muhyiddin Yassin baru-baru ini melalui langkah dan rencana yang cukup terdesak.
Sekatan baharu yang diumumkan adalah sangat mengelirukan, dan masing-masing kita akan menderita dengan cara yang tersendiri. Ada sebahagian kita dirundung dengan ketidaktentuan akibat dampak pandemik, namun tidak diberi perhatian secukupnya oleh kerajaan.
Situasi pengangguran, masalah kemiskinan dan kelangsungan hidup cukup memprihatinkan, dan ini adalah antara beban yang akan terus menghantui setiap rakyat.
Ada pula yang terpaksa bertarung dengan persoalan jiwa dan mental. Kegelisahan, kesunyian dan ketakutan membuatkan kita terdedah pada kesan sikap xenofobik dan kemarahan yang menggila.
Kita merindukan untuk berada di samping teman-teman dan ahli keluarga masing-masing. Namun, ada segelintir kita yang terperangkap melebihi dari sekadar terperangkap dari sekatan Perintah Kawalan Pergerakan (PKP), samada penderaan di rumah, pengasingan akibat gejala pembulian siber atau masalah kemiskinan yang semakin memburuk.
Namun, kita tidak harus melupakan mereka yang telah pergi sepanjang tempoh wabak ini. 600 kematian bukan angka yang kecil dan boleh dipandang ringan. Kehidupan kita terganggu selama hampir setahun, dan semestinya ia memberi kesan.
Ramai kita tidak pasti apakah kehidupan kita akan kembali seperti biasa, atau mungkin tidak. Apa akan berlaku sekiranya semua ancaman ini berakhir? Apakah kareer kita akan terkesan? Apakah anak-anak siswa kita mampu bangkit semula dan menyambung pelajaran mereka?
Apakah akan ada sinar di hujung terowong? Kerajaan hari ini seolah tidak mampu memberi sebarang keyakinan, apatah lagi untuk menjanjikan masa depan yang lebih baik untuk semua.
Mesej kesatuan yang dilaung-laungkan melalui perkongsian penderitaan ini tidak akan mampu memulihkan bangsa, tambahan pula dengan kemelut sedahsyat ini.
Kesatuan yang baru harus dipaculkan dan diwujudkan melalui kepimpinan yang kukuh, tatakelola yang baik serta berkesan, dan juga rakyat yang punya keyakinan baru terhadap kerajaan, terhadap ruang dan semangat demokrasi serta keyakinan antara satu dengan yang lain.
Dalam saat kemelut hari ini, apa yang rakyat dambakan adalah sikap ketelusan dan kepastian, bukan apa yang disuap kerajaan minoriti ini.
Pengumuman demi pengumuman yang dibuat seolah tidak ada perancangan awal yang sering tidak jelas, langsung menginjak perasaan rakyat. Sebaliknya, dampak dari semua ini adalah panik dan ketidaktentuan.
Muhyiddin telah meletakkan negara ini dalam lembah percanggahan. PKP menjadi acara tahunan yang sia-sia tanpa sebarang makna dan hasil.
Apa yang kelihatan seolah bersyarat, namun nampaknya semacam akan kekal. Cakap-cakap tentang pemulihan ternyata omong kosong.
Jadinya, kita sekarang ini kembali ke peringkat asal. Mula balik. Ini mengingatkan saya kepada apa yang pernah diungkap Albert Einstein, “adalah sesuatu yang gila untuk mengulangi perkara yang sama sambil mengharapkan hasil yang berbeda”.
Kerajaan pimpinan Muhyiddin hari ini telah meletakkan negara dalam lembah kegilaan.
Apa yang patut kerajaan buat adalah membantu rakyat untuk kembali percaya kepada kemampuan masing-masing, dan cipta kekuatan baru dalam mengharungi kemelut hari ini sebagai bangsa yang bersatu padu.
Malaysia patutnya telah berjaya, apa yang disebut sebagai “flattening the curve” atau melandaikan lekuk dan menjadi antara negara yang berjaya menundukkan COVID-19.
Sebaliknya, kerajaan ini terus menyusah dan membodohkan rakyat. Kerajaan hari ini anggap rakyat seperti kanak-kanak.
Tidak, rakyat di negara inilah yang memungkinkan sebuah tatanan bernama Malaysia.
Sekiranya kerajaan ini tidak mampu percaya pada rakyat dan yakin pada rakyat, bagaimana mungkin mereka harapkan perkara yang sama. Apatah lagi untuk patuh SOP yang sentiasa berubah setiap masa.
Rencana kerajaan mesti terperinci dan konsisten. Rencana yang mesti menggerakkan, yang punya tonggak dan matlamat.
Bila kita sedar akan tanggungjawab masing-masing dalam mencipta masa depan yang lebih baik, maka kita akan jadi saling bertanggungjawab, dan secara tidak langsung kita akan dapaat menjamin kelangsungan cara hidup yang demokratik.
Saat pemerintah hari ini tunggu perubahan untuk muncul, strategi kita mesti ampuh dan bijaksana agar dapat memungkinkan hari esok yang lebih baik.
Pemerintah hari ini minta kita untuk berkorban, tapi belum nampak tanda-tanda yang kerajaan hari ini turut sama bergelut dan bersusah dengan rakyat.
Hari demi hari, kerajaan ini semakin hilang wibawa dan keyakinan semakin payah untuk dipulihkan di bawah kepimpinan Perdana Menteri Muhyiddin Yassin.
Langkah mengisytiharkan darurat tampak terdesak dan melulu, tanpa sebarang asas yang kukuh, langsung melebarkan jurang antara rakyat dan kerajaan. Muhyiddin minta kita percaya dia tatkala kediktatoran beliau semakin menonjol.
Keyakinan terhadap kepimpinan beliau juga semakin merosot tatkala seorang demi seorang Ahli Parlimen menarik sokongan. Apakah kita masih boleh percaya dengan kerajaan hari ini?
Pengisytiharan darurat semacam tidak ada kaitan dengan usaha dan upaya kita untuk melawan dampak wabak, tetapi sebaliknya hanya sebagai wahana untuk terus berpaut pada kuasa dan kedudukan?
Rakyat tidak mudah lupa yang kerajaan hari ini adalah kerajaan pintu belakang. Bolehkah kita percaya seorang individu yang mengkhianati Perdana Menteri-nya pada ketika itu, mengkhianati partinya sendiri, mengkhianati kawan-kawan, dan yang paling dahsyat mengkhianati mandat rakyat? Individu begini yang kita diminta untuk percaya?
Kejelasan dan kepastian adalah langkah pertama dalam mengakui kecuaian. Rakyat kena tahu yang kerajaan mendengar suara mereka dan mengambil perhatian terhadap sebarang isu yang berbangkit.
Kerajaan seharusnya tingkatkan kesedaran yang berasaskan sains, dan menggalakkan perbincangan umum serta menolak sebarang teori konspirasi yang menjurus kepada pembodohan.
Bila komunikasi kita jelas, maka tindakan kita mesti seiring dengan usaha negara dalam melawan ancaman virus, dan seterusnya mengembalikan keyakinan kepada ekonomi kita. Ini bukan kerja mudah, dan tidak ada sesiapa yang boleh melakukannya sendiri.
Namun, apa yang penting pengorbanan kita akan bertambah, tapi hanya dengan tatakelola yang baik serta keyakinan yang mengukuh sahaja kita akan dapat tempuhi badai ini bersama.
Telah saya umumkan baru-baru ini tentang usaha kami dalam merayu kepada KDYMM YDPA untuk mempertahankan Perlembagaan serta rakyat dari salahguna kuasa.
Dan juga, pasukan peguam telah ditugaskan untuk menyiapkan permohonan untuk mencabar langkah Pengisytiharan Darurat yang dibuat oleh kerajaan Muhyiddin.
Saya menyeru kepada seluruh rakyat Malaysia agar jangan putus asa. Negara ini negara yang istimewa, punya pelbagai kaum dan agama, dan saya yakin ini adalah ciri yang terbaik yang kita ada.
Teruskan tingkatkan disiplin diri dengan patuhi SOP, pakai pelitup muka dengn betul, jaga jarak masing-masing serta kerap basuh tangan. Jika tidak ada keperluan, jangan keluar rumah.
Jaga kesihatan masing-masing supaya dapat kita redakan sedikit sistem kesihatan kita dan beri sedikit ruang untuk wira-wira kita di barisan hadapan untuk bernafas.
Sikap mulia begini adalah yang paling mudah untuk praktikkan, dan ia secara tidak langsung akan menguatkan komitmen kita dalam mencari jalan keluar dari kemelut ini.
Saya menggesa kita semua untuk tingkatkan peranan masing-masing dan kerajaan harus bekerja lebih untuk kembalikan keyakinan. Rakyat sedang menderita.
Saya mendoakan kita jangan putus asa dan terus berusaha. Pengajaran dari tahun lalu itu sangat penting, dan jadikan ia sebagai dorongan untuk jadi lebih baik tidak hanya untuk diri sendiri namun untuk semua juga.
ANWAR IBRAHIM
17 Januari 2021

5

4

votes
Article Rating
Kongsikan artikel ini


UMNO PECAH TIGA? ANNUAR MUSA ANTARA PUNCANYA, KATA AHLI MT

Balik dari Langkawi, Annuar tweet minta “ceasefire”. Rupanya, dia terus membuat tuduhan liar menyerang Presiden dan UMNO.
Annuar macam Muhyiddin yang terus menyerang UMNO bila hilang jawatan parti.
Skrip dia sama. Presiden pecat dia; UMNO mahu Anwar jadi PM; UMNO bergabung dengan DAP; dan UMNO berpecah.
Sebenarnya, tindakan berterusan Annuar menghentam Presiden dan UMNO secara terbuka adalah supaya UMNO dilihat berpecah. Dia pelaksana game plan musuh.
Dia kata UMNO pecah tiga. Dia lupa pecah tiga itu kerana adanya power broker sejak UMNO kalah. Ada yang mahu menjual UMNO kepada Mahathir. Mereka jadi katak macam Hamzah and the gang.
Ada yang tidak jadi melompat. Sekarang mahu jual UMNO kepada Muhyiddin pula. Muhyiddin dalam video yang sudah lama viral dedahkan akan beli pemimpin UMNO dengan jawatan Menteri dan GLC.
Justeru, apa yang Annuat Musa mahu hairankan pasal pecah tiga. Dia adalah sebahagian daripadanya.
Dalam temu bual beliau di Mingguan Malaysia semalam, Annuar mendakwa UMNO akan luput jika tersalah pilih pakatan di PRU 15 nanti.
Tidak semudah itu. UMNO pernah diharam. UMNO pernah ada team A dan team B. UMNO melahirkan beberapa parti serpihan. Bahkan UMNO juga sudah ada pengalaman hilang kuasa. Apakah UMNO luput?
Itu sebab UMNO tidak mahu bekerjasama dengan PPBM. PPBM jelas menikam UMNO dari belakang. Selepas 11 bulan bersama PN, PPBM adalah kawan yang tidak jujur.
Mendendangkan naratif “No Anwar No DAP” adalah game plan Hamzah Zainuddin, Azmin dan Muhyiddin. Ia mahu mengelirukan ahli UMNO. Matlamatnya supaya UMNO berpecah dan UMNO tidak tinggalkan PN.
Dalam pertemuan Ketua Bahagian pada 5.1.2021 dan Mesyuarat MKT pada 6.1.2021 tidak berbangkit pun isu Anwar dan DAP. Jelas Annuar Musa mahu UMNO bermain dalam galeri dia.
Sebab itu Keputusan menggugurkan Annuar Musa sebagai Setiausaha Agung BN amat tepat. PPBM kehilangan senjata yang boleh pecahkan UMNO dari dalam.
Jangan hairan satu hati nanti Annuar Musa akan naik pentas PPBM seperti mana Muhyiddin naik pentas DAP untuk menyerang UMNO
Sebab itu apabila Muhyiddin mendapat perkenan YDP Agung untuk istihar darurat, Annuar mungkin bertepuk puas kononnya UMNO kena checkmate”.
Annuar akan terus menghentam UMNO. Dia tidak Akan berhenti. Dia mencari kepuasan diri. Alang alang menyeluk pekasam biar sampai ke lengan tangan
Tetapi Annuar juga tahu UMNO akan terus kekal wujud. UMNO adalah parti akar umbi. UMNO tidak akan mereput.
UMNO hanya boleh dihapuskan melalui undang undang. Pada 25 Januari ini Mahkamah Persekutuan akan memutuskan permohonan 16 orang bekas ahli UMNO supaya UMNO dibubarkan.
Mahkamah Tinggi dan Mahkamah Rayuan sudah menolak permohonan mereka. UMNO sudah pernah diharamkan. Insyaallah UMNO tidak akan luput atau reput.
DR. PUAD ZARKASHI, AHLI MT UMNO
18 Januari 2021.

4.8

6

votes
Article Rating
Kongsikan artikel ini


DESAKAN ZAHID HAMIDI BERUNDUR ADALAH TINDAK BALAS KARTEL MUHYIDDIN UNTUK BERSATU LEBIH MUDAH MENELAN UMNO

Desakan secara tiba-tiba yang muncul agar Zahid Hamidi berundur daripada jawatannya dengan jelas menunjukkan Muhyiddin Yassin dan kartel di sekelilingnya sudah mula bertindak balas terhadap Presiden UMNO itu.
Ia tidak lain adalah disebabkan UMNO telah membuat keputusan melalui usul di peringkat bahagian-bahagian untuk memutuskan hubungan dengan Bersatu dalam PRU15 akan datang.
Walaupun MT UMNO telah mengambil kata putus bersetuju dengan ketetapan usul tersebut, ia bagaimanapun dipersetujui untuk dimuktamadkan dalam Perhimpunan Agung UMNO atau PAU pada 31 Januari depan.
Sementara menunggu PAU diadakan, dua Ahli Parlimen UMNO, Ahmad Jazlan Yaakob dan Nazri Aziz mengumumkan penarikan sokongan mereka terhadap Muhyiddin, selain sebelum itu, Tengku Razaleigh Hamzah enggan mengiktiraf Presiden Bersatu itu sebagai Perdana Menteri yang sah.
Secara mudahnya, jika tiada ketetapan UMNO memutuskan hubungan dengan Bersatu, pasti tiadalah desakan berundur dilakukan terhadap Zahid Hamidi itu.
Begitu juga, kiranya UMNO bersetuju kekal bersama Bersatu, disertai dengan lapang dada memberikan Geng Hamzah Zainuddin terus bertanding di semua kerusi lompat mereka, sudah tentu tiada juga akan muncul desakan berundur terhadap Zahid Hamidi.
Lebih daripada itu, kiranya UMNO setuju menyokong lagi Muhyiddin kekal sebagai Perdana Menteri, tiadalah sebab darurat dicadang untuk dikuatkuasakan sehingga 1 Ogos depan.
Memetik kenyataan bekas Setiausaha Agung BN yang dipecat kerana pro Bersatu, Annuar Musa semalam, beliau berkata, keadaan politik yang tidak stabil adalah antara punca kerajaan mencadangkan darurat di seluruh negara kepada Yang Dipertuan Agong.
Keadaan politik yang tidak stabil itu pula, tambahnya, bertembung dengan penularan Covid19 yang semakin meningkat.
Dengan itu, penafian bahawa darurat ini bukan bersifat politik secara langsung telah disangkal oleh Annuar Musa.
Apakah keadaan politik yang tidak stabil itu?
Tidak diragui ia adalah berikutan keputusan UMNO enggan bekerjasama, tidak mahu berkongsi kerusi dengan Bersatu dan tidak sedia lagi mengekalkan Muhyiddin, disusuli beberapa Ahli Parlimen UMNO telah menarik sokongan menjelang kata muktamad diputuskan dalam PAU 31 Januari ini yang mana risiko paling besar daripadanya ialah jatuhnya Ahli Parlimen Pagoh itu sebagai Perdana Menteri.
Makanya, munculnya desakan secara tiba-tiba agar Zahid Hamidi berundur sangat mudah difahami adalah suatu bentuk serangan balas terhadap Ahli Parlimen Bagan Datuk itu.
Sangat malang dalam hal ini, di ketika UMNO beriltizam mahu kembali merebut kuasanya yang hilang menjelang PRU akan datang, ada pula segelintir pemimpin sayap Pemuda bahagian-bahagian yang seolah-olah sanggup diperalatkan untuk mengkhianati parti sendiri dan berjuang untuk kepentingan parti lain.
Harus disedari bahawa Zahid Hamidi menang selesa bertanding dalam pemilihan UMNO 2018 lalu dan jika ada pemimpin lain, baik yang kalah atau yang lari daripada perjuangan sebelum ini, tetapi tiba-tiba ingin menguasai kepimpinan UMNO setelah berada dalam kerajaan semula, mereka sepatutnya menunggu pemilihan parti yang dijadual diadakan hujung tahun ini.
Kenapa perlu didesak beliau berundur?
Takutkah untuk bertanding dan bersaing dengan Zahid Hamidi?
Kalau kes mahkamah yang sedang dihadapinya dijadikan alasan, bukankah Zahid Hamidi belum lagi dijatuhi bersalah dan dengan itu beliau tidak harus dianggap telah bersalah sehingga perlu melepaskan jawatannya?
Kalau pun benar mereka yang mendesak Zahid Hamidi berundur itu kerana beranggapan kes mahkamah yang sedang dihadapinya menjejaskan nama UMNO, kenapa mereka tidak berkata apa-apa ketika Bung Mokhtar Radin yang juga sedang berdepan perbicaraan mahkamah, bertanding dalam PRN Sabah dan seterusnya dilantik Timbalan Ketua Menteri tidak lama sebelum ini?
Apa bezanya Bung Mokhtar dengan Zahid Hamidi?
Satu perkara yang harus disedari oleh pemimpin sayap Pemuda UMNO yang ghairah mahu mendesak Zahid Hamidi berundur di mana ia adalah sama dengan kecenderungan sesetengah pemimpin tua dalam parti itu yang terang-terang pro Bersatu, kecenderungan mereka itu bermakna mereka sebenarnya rela dan setuju UMNO ditelan serta dimatikan oleh Bersatu.
Memberi laluan kepada Muhyiddin untuk terus berkuasa lagi, dibantu pula dengan UMNO kemudiannya diambil alih oleh pemimpin yang pro Bersatu, hasrat parti itu untuk kembali berkuasa akan hanya jadi angan-angan saja.
Lebih malang, tidak mustahil selepas itu, UMNO pun hanya tinggal batu nesan sebagai kenang-kenangan perjuangan.
(Shahbudindotcom 18/01/2021)

4.4

5

votes
Article Rating
Kongsikan artikel ini


PERMAI DIUMUM PM KURANG ASPIRASI UNTUK BANTU RAKYAT – ZAHID HAMIDI

Kita mendengar pengumuman kerajaan mengenai Pakej Bantuan Perlindungan Ekonomi dan Rakyat Malaysia (PERMAI) semalam.
Syukur Alhamdulillah, pengumuman yang dibuat selepas enam (6) hari pelaksanaan Perintah Kawalan Pergerakan (PKP) 2.0. Tidak terlalu cepat tetapi ada.
Segala bantuan diumumkan untuk rakyat kita sokong penuh kerana ia sememangnya kebertanggungjawaban sesebuah kerajaan.
Sebuah kerajaan tidak boleh minta rakyat ikat perut. Sesebuah kerajaan tidak boleh bersikap kedekut dan tuduh rakyat malas.
Kerajaan sememangnya patut berbelanja untuk rakyat. Lebih-lebih lagi pada waktu PKP program bakul makanan jauh lebih penting berbanding projek dewan badminton.
Bagaimanapun PERMAI masih kurang aspirasi dalam membantu rakyat supaya kekal tenang di rumah sekali gus mengurangkan kadar jangkitan Covid-19 yang sangat tinggi ketika ini.
Rakyat bersyukur dengan bantuan tunai, tetapi sebahagian yang diumumkan semalam adalah yang pernah diumumkan sebelum ini – cuma akan dipercepatkan.
Ini tidak bersifat ‘contingency’ atau suatu tambahan tunai dalam membantu mereka berhadapan kesukaran PKP 2.0.
Berapa lama bantuan bakul makanan bernilai RM100 dan bantuan wang RM300 boleh membantu rakyat untuk terus bertahan dan kekal di rumah?
Semasa PKP 1.0 kita mengambil masa lebih lima bulan untuk mengurangkan kadar jangkitan yang cuma beberapa ratus kes.
Berapa lama pula agaknya untuk PKP 2.0 mengurangkan kadar jangkitan yang melebihi 3,000 kes setiap hari?
Apatah lagi PKP 2.0 agak longgar dan lebih banyak aktiviti dibenarkan termasuk Taman Awam di Wilayah Persekutuan dibuka semula kepada orang ramai.
Ketua Pengarah Kesihatan memaklumkan negara memerlukan sekurang-kurangnya empat minggu untuk mengurangkan kes jangkitan Covid-19 harian antara 1,000 kepada 500 sehari.
Kita menyambut baik KWSP akan membuat pembayaran pendahuluan sehingga 1,000 ringgit bagi permohonan kemudahan i-Sinar Kategori 2.
Namun pembayaran ini akan dibuat pada 26 Januari iaitu pada fasa pertama PKP 2.0 berakhir sedangkan rakyat memerlukan wang itu sekarang. Semasa mereka diarah mengurangkan pergerakan.
Bantuan moratorium dan pengurangan bayaran balik pinjaman diumumkan akan terus disediakan tetapi kita mendengar rungutan mengenainya sebelum ini.
Kesulitan untuk mendapatkan moratorium satu hal. Tawaran pengurangan bayaran balik pula didakwa lebih menguntungkan bank berbanding peminjam.
Mungkin sebab itu cuma kira-kira 1.3 juta permohonan yang diterima oleh pihak bank setakat ini.
Apapun kita memahami beban kewangan kerajaan untuk memberi bantuan yang lebih besar kepada rakyat.
Sebab itu kita terus mendesak kelulusan moratorium bayaran pinjaman bank secara automatik kerana kita percaya bank masih mampu mencatatkan keuntungan disebalik kebertanggungjawaban sosial itu.
Sebab itu kita terus mendesak kelulusan skim i-Sinar KWSP tanpa syarat dan bayaran dibuat pada kadar segera kerana wang itu adalah milik rakyat sendiri yang sangat-sangat diperlukan mereka ketika ini.
-AHMAD ZAHID BIN HAMIDI
19 Januari 2021.

4

4

votes
Article Rating
Kongsikan artikel ini